text:
Feiloa’i ma lulu aao ma nisi o ali’i iloga ta’aloga lakapi
E foliga eseese lagona o le atunuu a’o aga’i atu i le faataunu’uina o le ta’amilosaga ta’ito’a 7 i le faaiuga o le vaiaso nei, ina ua maua le avanoa o nisi e feiloa’i, silasila ma lulu aao ai foi ma nisi o alii iloga i le taaloga lakapi i le lalolagi, e pei o le kapeteni a le au taitoa 7 a Niu Sila ia D.J Fobres o Papaliitele Peter Fatialofa ma Muliagatele Brian Lima.
O le Aso Lulu na te’a nei na toai taunuu mai ai malo faaaloalogia uma lava mo le taamilosaga taitoa 7 o le sisigafu’a i lenei tausaga, lea ua faamoemoe e amataina i le itula e 9:00 i le taeao nei, i le malae a le V.A Stadium i Tafuna.
O le ulua’i feiloaiga sa faia e le Kalapu a Malisi Sagato Iosefo i lona nofoaga autu i Tafuna, e ala i le ‘ava o feiloaiga e faafeiloa’i ai malo mai fafo e aofia ai ma alii laufali ua faamoemoe latou te faatautaia lenei faamoemoe.
E le’i mafai ona taunuu mai se tasi o ali’i sa faamoemoe e avea ma malo faaaloalogia i lenei faamoemoe, le susuga ia Jerome Kaino ona o nisi o mafuaaga le maalofia.
Na tumutumu le malae vaalele i Tafuna i nisi o paaga o le taaloga lakapi, ina ua lolofi atu latou te fia molimauina le toai taunuu mai o nisi o fetu pupula i le taaloga lakapi, aemaise ai lava le alii o Fobres lea faatoa maua le avanoa e tuvae mai ai i laufanua o Amerika Samoa.
O nisi na maofa ina ua faatoa vaai tino lava i foliga o lenei alii, ma o lagona fiafia na mafai ona faatinoina e ala i le pa’i atu i ai ma lulu lima ma lenei alo o le atunuu e faafeiloai ai lona taunuu mai.
Na maua le avanoa e fesiligia ai e le Samoa News le susuga Fobres e tusa ai o le avanoa ua mafai ona ia maua e malaga mai ai i Amerika Samoa nei, e avea ma se tasi o malo faaaloalogia i le taamilosaga taitoa 7 o lenei tausaga.
“O se lagona faagaeetia ma le fiafia ina ua ou maua lenei avanoa ou te malaga mai ai e auai ma molimauina le faagasoloina o le taaloga lakapi i Amerika Samoa nei, o lo’u taimi muamua lenei i Amerika Samoa ma ua tuli mata’i fo’i la’u vaai ou te fia molimauina le tatala aloaiaina o le taamilosaga i le aso a taeao (taeao nei)”, o le saunoaga lea a Fobres.
Na faafetaia e le afioga Papaliitele le avanoa ua mafai ai ona valaaulia i latou e le kalapu a Malisi e malaga mai e fai ma molimau i lenei faamoemoe.
“O se avanoa lelei lenei mo Amerika Samoa e siitia ai le tulaga o le taaloga, ina ia ausia tulaga maualuluga ma mafai ai ona pei o nisi o au tetele o le lalolagi e aofia ai Niu Sila, Fiti ma Samoa mai le Pasefika nei,” o le saunoaga lea a Papaliitele, o se tasi o alo Samoa ua loa tausaga o taalo i le taitoa 15 a le Manu Samoa, lea fo’i sa avea ai o ia ma Kapeteni mo le tele o tausaga.
E ui e le fou le malaga mai o le afioga ia Muliagatele Brian Lima i le teritori nei, peitai o lona auai mai i lenei tausaga na ia taua ai, e le o toe sau o ia o se tama taalo, ae o loo malaga mai o ia o se fesoasoani poo se faiaoga foi e lagolago i le atina’eina o le taaloga lakapi i le teritori nei.
“Ua ou fiafia ina ua ou malaga mai e auai i lenei faamoemoe, ma ou te talitonu fo’i, o le a maua se avanoa e fesoasoani atu ai i nisi o kalapu lakapi i le teritori e faasoa atu ai le taleni ina ia mafai ai ona atina’e le taaloga lakapi, ma ausia ai e Amerika Samoa tulaga maualuluga e pei ona i ai isi foi au tetele i le lalolagi,” o le saunoaga lea a le alii sa avea ma uigi ta’utaua a le Manu Samoa mo le tele o tausaga.
O nisi o alo iloga a Samoa i le taaloga lakapi o loo malaga mai e aofia ai le alii sa avea ma numera 10 a le Manu Samoa i tausaga ua mavae, o ia lea o Rodger Warren, lea o loo avea ma faiaoga a le au taitoa 7 a Malisi mai Apia o loo malaga mai i lenei faamoemoe, o le afioga ia Galumalemana Rudolf Moors sa avea muamua ma faiaoga o le au taitoa 7 a le Manu Samoa, atoa ai ma le afioga Anae Tui Komiti, le alo a Samoa lea ua avea nei ma laufali faavaomalo a le IRB.
O le po anapo na faataunuuina ai le uluai faafeiloaiga aloaia o malo mai fafo, i se sauniga na taitaia e le malo i le maota o Lee Auditorium i Utulei, lea foi na maua ai ma le avanoa e saunoa ai le alii Palemia o Samoa, susuga Tuilaepa Lupesoliai Sailele Malielegaoi, faatasi ai ma le tele o faafiafiaga eseese na molimauina ai e le atunuu i lenei faamoemoe.
O le a mafai ona maua se isi ripoti e tusa ai o faatalatalanoaga sa faia e le Samoa News ma nisi o fetu pupula i le taaloga lakapi i isi a tatou lomiga o loo mulimuli mai.


c: text/html

text:
O le laveaiina o agaga, o le galuega a le Faaola ua valaauina i tatou uma e fai, ma e toatele o loo faatalitali mai ina ia laveaiina.
I masina talu ai nei ua faateleina ai le faamamafa ua tuu i le faamautuina o le “tuputupu ae moni” i le Ekalesia, i le aumaia o tagata uma o ē o le a mauaina ma tausia ia feagaiga ma sauniga faaola, ma ola ai ma se suiga tele o le loto e pei ona faamatala mai e Alema (tagai i le Alema 5:14). O se tasi o ala e sili ona anoa ma taua e faamautu ai le tuputupu ae moni i totonu o le Ekalesia o le aapa atu lea ma laveai mai i latou sa papatisoina ae o loo feseseai i se tulaga ua le toaaga mai ai, ua le maua ai faamanuiaga ma sauniga faaola. E ese mai i o tatou valaauga taitoatasi—faiaoga o aiga po o se faiaoga asiasi, faiaoga o le Aoga Sa, epikopo, tama, tina, e oo lava i le Pulega Aoao—e mafai e tatou uma ona punouai i le taumafaiga laveai i se ala anoa. I soo se tulaga, o le aumaia o tagata uma—o o tatou aiga, tagata e le auai i le ekalesia, le toaaga, agasala—ia Keriso ia maua sauniga faaola, o le valaauga paia lena o i tatou uma.
O se tasi taeao o se Aso Sa pe tusa ua 30 tausaga talu ai, a o ou i ai i le au peresitene o se siteki, sa matou maua ai se telefoni mai se tasi o a matou epikopo faamaoni. Sa ia faamatala mai ua matua televave lava le ola o lana uarota ua ia le mafai ai ona toe tuu atu se valaauga anoa i tagata agavaa uma. O lana aioi mai ia i matou, ia matou vaeluaina le uarota. A o matou faatalitali mo lena faamaoniga, sa matou filifili ai o se au peresitene o le siteki o le a matou asiasi atu i le uarota ma valaauina nei uso ma tuafafine lelei ma agavaa uma e avea ma faifeautalai a le siteki.
Pe tusa o le tagata lona tolu sa ou asia o se tamaitai aoga talavou sa a’oga i se iunivesite i le lotoifale. Ina ua uma ona ma talatalanoa mo sina taimi, sa ou tuu atu i ai le valaauga e avea o se faifeautalai. Sa le magagana mo sina taimi. Ona ia fai mai lea, “Peresitene, e te le o silafiaina ou te le o toaga i le Lotu?”
Ina ua maea sina taimi sa ou le magagana ai, sa ou fai atu, “Leai, ou te le’i iloaina e te le o toaga.”
Sa ia tali mai, “Ou te le’i toaga i le Lotu mo le tele o tausaga.” Ona ia fai mai lea, “E te le o silafiaina pe a e le toaga, e le faigofie le toe foi mai?”
Sa ou tali atu, “Leai, ou te le iloaina lena mea. E amata le tou uarota i le 9 i le taeao. E te sau i le falesa, ma tatou faatasi ai.”
Sa ia tali mai, “Leai, e le faigofie lena mea. E tele mea e te popole i ai. E te popole pe o le a faafeiloai oe e se tasi pe o le a e nofo na o oe ma lē amanaiaina i taimi o sauniga. Ma e te popole pe o le a taliaina oe ma pe o ai ni au uo fou o le a i ai.”
Sa ia faaauau a o tafe ifo ona loimata, “Ou te iloa o loo tatalo pea lo’u tina ma lo’u tama mo au mo le tele o tausaga ia ou toe foi mai i le Lotu.” Ina ua mavae se taimi o le le magagana, sa ia fai mai, “Mo le tolu masina ua tuanai sa ou tatalo ai ia maua le lototele, le malosi, ma le ala e toe foi mai ai ia ou toe toaga mai.” Ona ia fesili mai lea, “Peresitene, pe e te manatu o lenei valaauga o se tali lea i na tatalo?”
Sa amata ona loimatā o’u mata a o ou tali atu, “Ou te talitonu ua tali mai le Alii i au tatalo.”
Sa le gata na ia taliaina le valaauga; ae sa avea o ia ma se faifeautalai lelei. Ma ou te mautinoa sa ia aumaia le tele o le olioli e le gata ia te ia lava ae faapena foi i ona matua ma atonu foi ma isi tagata o le aiga.
E tele ni mea sa ou aoaoina pe na faamanatuina mai i lenei faatalanoaga ma isi faatalanoaga tali tutusa:
-
•
Sa ou aoaoina o loo toatele tagata le toaaga o loo i ai ē pele o loo tatalo i aso taitasi ma faatoga atu i le Alii mo se fesoasoani i le laveaiina o ē pele ia i latou.
-
•
Sa ou aoaoina e le faigofie pe taugamalie mo se tagata lē toaga le tau ina toe foi mai i le Lotu. Latou te manaomia le fesoasoani. Latou te manaomia le lagolagosua. Latou te manaomia le faaaumeaina.
-
•
Sa ou aoaoina foi o loo ia i tatou ia tagata lē toaaga o loo taumafai ma naunau e saili le ala e toe foi mai ai ma faatoagaina.
-
•
Sa ou aoaoina o le a tauave e tagata ua lē toaaga ni valaauga pe a talosagaina.
-
•
Sa ou aoaoina e agavaa se tagata lē toaga ia taulimaina tutusa ma isi ma manatu i ai o se atalii po o se afafine o se Atua alofa.
I le gasologa o tausaga sa ou mafaufau ai pe faape’i lea faatalanoaga pe ana faapea sa ou talanoa ia te ia o se tagata lē toaga i le Lotu. Ou te tuu atu e fai oe ma faamasino.
O le toefaatoagaina mai o loo avea pea o se vaega taua o le galuega a le Alii. Talu ai o le lavea’i, o se tiutetauave o tagata uma, ua i ai i ē o umia le Perisitua Arona ma le Mekisateko le tiutetauave e taitai isi i lenei galuega. I tulaga uma, o le uiga atoa lena o auaunaga faaleperisitua—aumaia o tagata uma i feagaiga faaeaina a le Alii; aumaia le filemu, fiafiaga, ma le taua o le tagata lava ia.
Mai le Tusi a Mamona, o le a e manatua ai le taimi na iloa ai e Alema le Itiiti ua pauu ese atu ia sa Soramā mai le Ekalesia, sa ia faatulagaina se au toefaatoaaga e laveai nei tagata. A o latou latalata atu i le vaega ua tofi i ai i latou, sa aioi atu Alema i le Alii i upu nei:
“Le Alii e, sei e tuu mai ia te i matou ia mafai ona matou maua le manuia i le toe aumaia o i latou ia te oe, ia Keriso.
“Faauta, Le Alii e, ua pele lava o latou agaga, ma o le toatele o i latou o o matou uso; o lea, tuu mai ia te i matou, Le Alii e, le mana ma le poto ina ia mafai ona matou toe aumai i latou nei, o o matou uso ia te oe” (Alema 31:34–35; faaopoopo le faamamafa).
I nai masina talu ai ina ua maea se fonotaga ma tagata fou liliu mai ma tagata ua le toaaga mai, sa sau ai ia te au se alii pe tusa o lo’u matua ma fai mai, “O au le tasi tagata sa le toaga mai mo le tele o lo’u olaga. Sa ou pau ese atu mai le Ekalesia a o talavou lo’u olaga. Ae o lea ua ou toe foi mai, ma o loo ma galulue ma lo’u toalua i le malumalu.”
Ina ia ou faailoa atu ia te ia ua lelei mea uma, sa ou tali atu ai i se tala faapenei: “Ua lelei mea uma ona ua faaiu i le lelei.”
Sa ia tali mai, “Leai, e le o lelei mea uma. Ua ou toe foi mai i le Ekalesia, ae ua maimau la’u fanau uma ma fanau a fanau. Ma o lea ua ou molimauina le leiloloa atu o le fanau a fanau a la’u fanau—e leai ma se isi o i le Ekalesia. Ua le o lelei mea uma.”
I lo matou aiga e i ai so matou tuaa sa auai i le Ekalesia i Europa i le popofou o le Ekalesia. Sa oo ina le toaga se tasi atalii. Sa ma taumafai ma Sister Edgley e saili le suli lē toaga lea o lenei tuaa.
Sa faigofie mo a’u ma lo’u toalua ona faaiuina e faapea, i le taimi o nei augatupulaga e ono ma i ni taumatematega talafeagai, i le ono o augatupulaga o loo mulimuli mai faatasi ai ma se faatatauga talafeauga, e mafai ona oo atu i le 3,000 tagata o le aiga e leiloloa. Ia mafaufau la i le isi lua tupulaga e sosoo ai. I tulaga faateori e mafai ona leiloloa e latalata atu i le 20,000 i le 30,000 o fanau a lo tatou Tama Faalelagi.
O le poloaiga ia laveai mai ua faavae i se tasi o aoaoga faavae autu silisili a le Ekalesia.
“Ia manatua ua tele lava le taua o agaga i le silafaga a le Atua;
“Aua, faauta, na mafatia le Alii lo oulua Togiola i le oti i la le tino; o le mea lea na mafatia o ia i le tiga o tagata uma, ina ia mafai ona salamo tagata uma ma o mai ia te ia. …
“Ma afai e faapea lua te galulue i o oulua aso uma i le alagaina o le salamo i lenei nuu, ma aumai, na o se agaga e toatasi ia te a’u, e matua tele lava lo oulua olioli faatasi ma ia i le malo o lo’u Tama!” (MF&F 18:10–11, 15; faaopoopo le faamamafa).
Sa ou maua le avanoa e laveai ai ni nai tagata le toaaga mai i le gasologa o lo’u olaga. Pe a ou fesoasoani e toe aumai se toatasi e faatoagaina i le Ekalesia, ou te le vaai faalemafaufau i ai o se agaga se toatasi; ou te vaaia ni augatupulaga se ono, fitu, pe sili atu foi—e faitau afe ia agaga. Ona ou mafaufau lea i le mau: “Aumai, na o se agaga e toatasi ia te a’u, e matua tele lava lo oulua olioli” (MF&F 18:15).
Na fetalai atu le Alii i Ana Aposetolo, “E tele le saito e seleseleina, a o le aufaigaluega e toaitiiti ia” (Mataio 9:37). E le manaomia ona toalaiti le aufaigaluega. Ua ia i tatou le faitau afe o ē malolosi o umiaina ma le agavaa le perisitua ma le faitau miliona o tagata tuuto o le Ekalesia i vaega uma o le lalolagi. Ua i ai a tatou aufono a uarota, korama o le perisitua, o Aualofa, ma isi faalapotopotoga uma o loo galulue i le poloaiga ina ia laveai mai. O le laveaiina o agaga o le galuega a le Faaola ua valaauina i tatou uma e fai.
I le amataga o la’u lauga sa ou ta’ua ai le tatalo na tuu atu e Alema a o latou malaga atu ma ana soa mo le laveaiina o sa Sorama. I le taimi o le Taua Lona Lua a le Lalolagi pe tusa e 500 fitafita I.S. ma tagata o le lotoifale na lagolagoina ia fitafita sa faafalepuipuiina i se falepuipui. Ona o mafatiaga ma popolega mo lo latou saogalemu, sa filifilia ai se vaega au volenitia pe tusa e 100 fitafita I.S. e laveai mai nei pagota. Ina ua potopoto mai le au volenitia, sa faatonuina e le taitai au i latou i se faaupuga faapenei: “O le afiafi lenei tou te feiloai ai ma o outou taitai faalelotu, tou te tootutuli, ma outou folafola atu i le Atua e tusa lava pe toe o sina manava o le ola ia te outou, o le a outou le tuua lava se tagata e toatasi o nei alii e toe mafatia mo se isi taimi.” (Tagai Hampton Sides, Ghost Soldiers: The Forgotten Epic Story of World War II’s Most Dramatic Mission [2001], 28–29.) O lenei laveai faamanuiaina o se lavea’iga lea mai mafatiaga faaletino. Pe tatau ea la ona faaitiitia lo tatou lototetele i a tatou taumafaiga e laveai i latou o e mafatia i taunuuga faaleagaga ma faavavau? Pe tatau ea ona faaitiitia lo tatou tuuto atu i le Alii?
I le faaiuga, o la tatou tautinoga i le avea ai ma tagata o le Ekalesia moni ma le ola a Keriso e faapogai mai i le mea moni e faapea o le Alii na puapuagatia mo i tatou uma taitoatasi—o le tagata e le auai i le ekalesia, o le tagata ua lē toaga mai, e oo lava i le tagata agasala, ma tagata uma o o tatou lava aiga. Ou te talitonu e mafai ona tatou aumaia le fiaafe i le fiafia, filemu, ma le suamalie o le talalelei, ma le fiaselau o afe, po o le fia miliona, i o latou augatupulaga o mulimuli mai. Ou te talitonu e mafai ona faamanuiaina i tatou ona o le Ekalesia lenei a le Alii, ma e tusa ai ma le pule o la tatou perisitua ma le avea ai o i tatou ma tagata o le ekalesia, ua valaauina i tatou i le manuia. Ou te tuu atu lena molimau ia te outou i le suafa o Iesu Keriso, amene.

robotstxt: allowed

filter: keep


text:
MANA’O TOGIOLA E TALANOA LE ATUNU'U
Ua talia e le alii kovana se fautuaga a le alii Faipule o le Konekeresi, ina ia talo se talanoaga a le atunuu e talanoaina ai le mataupu e uiga i le lumanai o Tutuila ma Manu’a, i upu fai o malo ma le malo tele o Amerika.
O lea fonotaga o le a sasa’a ai le tofa ma iloilo ai se faautaga a tupu ma faauluuluga o le atunuu, poo fea o loo taoto ai o latou finagalo i se ituaiga faigamalo e talafeagai ma fetaui mo Tutuila ma Manu’a ma lona lumana’i.
Saunoa le matua ia Togiola Tulafono i luga o lana polokalame i le faaiuga o le vaiaso na tea nei e faapea, o loo i ai le fuafuaga o le a talo se feiloaiga tu’u faatasi a le atunuu pe a toe tauaofia le tauaofiaga lona fa o le Nofoaiga lona 32 a le Fono Faitulafono ia Iulai, ma vaavaai ai loa i se auala e mafai ai ona feiloai faatasi le atunuu mo le talanoaina o lenei mataupu.
Na teena e Togiola faamatalaga e faapea, o le palota a le atunuu sa tuuina mai i le taimi o le Faavae, o le faaiuga lava foi lena i le fesili sa faatula’i, pe o le a se ituaiga faigamalo e finagalo i ai Tutuila ma Manu’a mo i latou.
“E sese le manatu lena, e le’i aofia ai lava le mataupu i le faigamalo i le taimi o le Faavae, o le mafuaaga lena ua ou manatu ai, e lelei pe a amata se talanoaga a le atunuu, maua le avanoa e faasoa mai ai finagalo o tupu ma tamalii, faapea tupulaga i se ituaiga faigamalo e talafeagai mo tatou i le lumanai,” o le saunoaga lea a Togiola.
Saunoa Togiola e faapea, o se tasi o mea ua faateia ai tele o ia i lenei vaitau, o nisi o tagata matutua o loo latou teena pea lenei mataupu, ona o le manatu fai mai afai ae tupu le mea lea, o le a le toe maua faamanuiaga o loo latou maua mai le malo tele e pei o le Saogalemu ma siaki o le Medicare.
O nei talaiga sese o loo faasalalau e nisi o i latou o loo faia molimau pepelo i le atunuu e pei ona saunoa Togiola, ma ua avea ai ma auala ua taitai sese atu finagalo o tagata i lenei mataupu.
Na faamaonia e Togiola e faapea, o le toatele o tagata sa tautua i vaega au a le malo ua malolo litaea, faapea ai ma nisi sa galulue i galuega lautele a le malo tele ua malolo litaea foi, o loo nonofo ma aumau nisi o i latou i totonu o Samoa, peitai e le o avea lo latou aumau ma nonofo i Samoa, le malo Tutoatasi ma itu ua taofia ai faamanuiaga ma penefiti o loo latou maua mai i le malo tele, ae o loo faaauau pea ona o latou taliaina nei faamanuiaga.
O se tasi foi o manatu ua tele ina faafefe ai tagata o le atunuu, fai mai afai ae tutoatasi Amerika Samoa o lona uiga o le a motusia faamanuiaga tau tupe o loo maua mai i le malo tele.
Saunoa Togiola, e le moni ia faamatalaga, ona o loo faaauau pea ona tuu atu e le malo tele lana fesoasoani tau tupe i nisi o teritori o loo pulea lava e i latou a latou faigamalo e pei o Palau, CNMI, Guam ma le Marshall Island, e tutusa lava foi ma faamanuiaga tau tupe o loo sasa’a mai mo Amerika Samoa, e ui e eseese le tulaga o loo i ai tatou ma isi teritori a le malo tele.
Na taua e le alii kovana e faapea, e le mafai ona manuia taumafaiga o loo agai atu i ai le atunuu pe afai e faavae manatu ma lagona o tagata i talaiga sese ma upu faatupu o loo faasoa atu e nisi o tagata, ae ua tatau ona tulai mai lenei tupulaga e fai sona sao mo isi tupulaga o loo mulimuli mai.
“O lea ua 110 tausaga o tatou ae ae i manuia sa faatulai mai e tupulaga ua mavae atu, ae o le fesili, ua i ai ea se mea lelei ua faia e le tatou tupulaga mo isi tupulaga o loo mulimuli mai,?” o le saunoaga lea a le alii kovana.
“O le tali, e leai ma se tatou mea o faia o tupulaga o loo mulimuli mai, o lona uiga, ua tatau nei ona tulai ma fai so tatou sao mo tatou fanau o loo agai mai, aua foi tatou te loto fua ia Samoa pe a latou faailoa mai manuia ua latou maua ona o le tulaga ua latou i ai, ae saili so tatou ai mo le lumanai,” o le saunoaga faaiu lea a le alii kovana.
I lana saunoaga i le faamanatuina o le aso tuugamau mo fitafita na maliliu i le taua, atoa ai ma tuaa ua afu la latou tautua, na faamamafaina ai foi e le alii kovana le tatau lea ona fesili le augatupulaga lenei, pe o le a sa latou mea ua fai mo le isi augatupulaga o loo mulimuli mai.
Saunoa Togiola, o le tupulaga alofa ma lelei latou te faatula’i ni mea lelei ma aoga mo tupulaga o loo mulimuli mai.
O le mataupu e uiga i se faigamalo talafeagai mo Amerika Samoa, e le fou i le faafofoga a le atunuu, ona ua tele i ai manatu ma ua oo lava foi ina siisii ai le tai i nisi o saunoaga mai tamalii ma taitai o le atunuu, ona o lenei lava mataupu, peitai na saunoa Togiola, e le mafai ona silafia e Tutuila ma Manu’a le taua o nei mataupu sei vagana ua nonofo i lalo ma talanoa.


text:
Tala o Fa’amasinoga
DAVE TUPUA
Ua talia e le Faamasinoga Faaitumalo le talosaga a le alii faiaoga o Dave Tupua, ina ia toe tolopo lana faamasinoga autu lea sa fuafua e faia i le Aso Faraile o le vaiaso fou, ona o lo o fuafua o ia e malaga i fafo i se taimi o le masina nei.
O le talosaga a Tupua na faila e lana loia o Fiti Sunia ma talia e le ali’i fa’amasino ia Elvis Patea, lea ua toe fa’atulaga ai lenei mataupu mo le aso 3 o Aokuso.
O Tupua o lo o tuuaia i moliaga mama e tolu e aofia ai lona taofia faapagota o se tagata i se auala faasolitulafono, faapea ai ma moliaga e lua o le faaoolima i le tulaga tolu.
Na faamatala e le teineititi e 13 tausaga le matua o loo aafia e faapea, i le aso 17 Ianuari 2012, na taumafai ai Tupua e toso atu lona tino faapipii atu i lona tino, ona ia kisi atu lea i lona alafau.
Sa ia faia foi le gaioiga lava foi lea e tasi i le masina o Tesema 2011, ina ua ia taumafai foi e toso faapipii atu lona tino ia te ia, ma ina ua latalata atu foliga o Tupua i ona foliga, sa ia tago i le tusi Science o loo ia uuina ma tuu i le va o la foliga.
PENIAMINA OPETAIA
O le alii talavou lea o loo tuuaia faatasi i laua ma se tama matua i lo la faia lea o ni uiga mataga i se teineititi e 16 tausaga le matua, ua ia sauni e tuuina atu lana tali ioe i luma o le faamasinoga maualuga, e tusa ai o tuuaiga faasaga ia te ia.
O le taeao ananafi na toe valaauina ai le mataupu a le alii o Peniamina Opetaia, peitai sa faailoa e lana loia fautua o Mike White i le faamasinoga, ua maea ona sainia e Opetaia se maliliega ma le malo, pau le itu o loo faatali i ai o le failaina lea o le maliliega i le faamasinoga.
Na faatonu e le alii faamasino sili lagolago ia Lyle L. Richmond le loia a Opetaia o White e vave faila le maliliega, ina ia maua ai se avanoa e vaavaai muamua i ai alii faamasinoga, a’o le’i fofogaina le mataupu i le vaiaso fou.
O Opetaia o loo tuuaia faatasi ma uncle o le teineititi o loo aafia e 62 tausaga le matua i moliaga o le faiaiga ma se teineititi, tagofia o itutinosa o se tamaitai atoa ai ma le faia o gaioiga e lamatia ai le saogalemu o se fanau e laititi i le tulafono.
Na ta’utino Opetaia i leoleo sa la faiaiga ma le teineititi peitai sa le’i mana’o le uncle o le teineititi e fai sana faamatalaga i leoleo.
O loo tatala i tua Opetaia ina ua ia totogiina le $15,000 sa faatulaga e le faamasinoga, e faatalitali ai le aso lea o le a toe fofogaina ai lenei mataupu. A’o tatala ai o ia i tua, ua poloaina o ia e aua nei ona toe taumafai e faafesootai le teineititi sa aafia i lenei mataupu, pe na te toe soliina foi se isi tulafono a le malo.
MATTHEW YANDALL
O le alii lea na tuuaia i lona faaoo o ni manu’a i lana uo teine i le masina o Tesema na te’a nei, ua ia faailoa i le faamasinoga maualuga, e faamaonia tuuaiga faasaga ia te ia.
E lua moliaga mamafa o le taofia faapagota o se tagata ma le faaoolima i le tulaga lua, atoa ai ma le moliaga mama e tasi o le faatupu vevesi na ulua’i tuuaia ai e le malo le alii o Matthew Yandall, ona o le faalavelave lea na ia faaoolima ai i lana uo teine i le aso 19 Tesema 2011 i le fale o lana uo teine i Pago Pago, ae i lalo o le maliliega sa ia sainia ma le malo ma talia e le faamasinoga, ua suia ai e le malo moliaga mamafa e lua i moliaga mama.
O moliaga ua tali ioe ai Yandall e aofia ai le faaoolima i le tulaga tolu, taofia faapagota o se tagata, faapea ai ma le faatupu vevesi i totonu o le aiga.
O le tali ioe ai o Yandall i moliaga nei e tolu sa ia tautino ai e faapea, i le aso 19 Tesema 2011, ao i ai o ia i le aiga o lana uo teine, sa ia faia ai ni gaioiga e ono faatupu ai le vevesi i totonu o le aiga, ina ua ia faatonu lana uo teine e nofo i luga o le nofoa e ui sa musu.
Ae ina ua taumafai lana uo e tu i luga, sa ia tago atu ua toso i lalo lona ulu ma ia faia ai isi gaioiga na mafua ai ona oo manu’a i ona foliga.
Na ta’utino Yandall i le faamasinoga, o gaioiga sa ia faia sa le tusa ai ma ala o le tulafono.
Ua malilie loia o le a fautua i le faamasinoga mo se faasalaga faanofovaavaaia mo Yandall, ae ua lava le umi lea ua oo mai i le taimi nei ua maea ona ia tuliina i le toese, e fai ma ona faasalaga i lenei mataupu, peitai ua malamalama foi le ua molia, tusa lava pe finau loia i le faamasinoga mo se faasalaga mama mo ia, e pule le faamasinoga pe talia pe teena ia faafinauga.
Ua malamalama foi Yandall, e le mafai ona toe suia lana tali ioe ua tuuina atu i le faamasinoga, pe afai e tuuina mai se faasalaga mo ia e le tau ai lona loto.
O loo taofia pea le ua molia i le toese e faatali ai le aso lea ua faatulaga e lau ai lana faasalaga.


text:
O le iloa o le upumoni ma tali i a tatou fesili silisili e oo mai ia i tatou pe a tatou usiusitai i poloaiga a le Atua.
Ou uso e ma tuafafine pele, ou te faafetai lava i le faatasi ai ma outou i lenei taeao. Ou te talosagaina lo outou faatuatua ma tatalo a o ou tali atu i le avanoa e lauga atu ai ia te outou.
I le aluga o tausaga, ua saili atu ai alii ma tamaitai mo le poto ma le malamalama e faatatau i le olaga faaletino ma lo latou tulaga ma le faamoemoega o i ai, faapea ai foi ma le ala i le filemu ma le fiafia. O lea sailiga o loo faia e i tatou uma taitoatasi.
O lenei poto ma le malamalama o loo maua i tagata uma. O loo i ai i upumoni ia e faavavau. I le Mataupu Faavae ma Feagaiga, vaega 11, fuaiupu 39, tatou te faitau ai, “Aua faauta, ma tagai, o le Alii o le Atua lea, ma ua molimau ai le Agaga, ma ua moni le molimau ma e mau le upumoni e faavavau ma faavavau lava.”
Sa tusia e se tusisolo:
O le a fesili nisi, “O fea e maua ai sea upumoni, ma e faapefea foi ona tatou iloaina?” I se faaaliga na tuu atu i le Perofeta o Iosefa Samita i Katelani, Ohaio, ia Me o le 1833, na tautino atu ai le Alii:
“O le upumoni o le iloa lea o mea e pei ona i ai, ma e pei ona sa i ai, ma e pei ona o le a oo mai. …
“O le Agaga o le upumoni ua mai le Atua. …
“Ma e leai se tagata na te mauaina se atoatoaga vagana ai ua tausi e ia ana poloaiga.
“O ia o le e tausia … poloaiga [a le Atua], e maua e ia le upumoni ma le malamalama, seia oo ina faamamaluina o ia i le upumoni ma iloa e ia mea uma.”2
E maeu lea folafolaga mamalu! “O ia o le e tausia ana poloaiga, e maua e ia le upumoni ma le malamalama, seia oo ina faamamaluina o ia i le upumoni ma iloa e ia mea uma.”
E le manaomia e oe ma au, i lenei vaitaimi ua anoanoai ai mea ua iloa ina ua toefuatai mai le atoaga o le talalelei, ona sailia le upumoni i ala e le i faia muamua ai lava. Ua uma ona tosi e se Tama Faalelagi alofa lo tatou ala ma saunia se taiala faatuatuaina—o le usiusitai lea. O le iloa o le upumoni ma tali i a tatou fesili silisili e oo mai ia i tatou pe a tatou usiusitai i poloaiga a le Atua.
Tatou te aoaoina le usiusitai i o tatou olaga atoa. E amata a o tatou laiti lava, o e nafa ma le tausiga o i tatou e faavaeina taiala ma tulafono e faamautinoa ai lo tatou saogalemu. O le a faigofie atu le olaga mo i tatou uma pe afai tatou te usitaia atoatoa na tulafono. Peitai o le toatele o i tatou, e aoaoina le atamai e usiusitai ai e ala i aafiaga.
A o ou tuputupu ae, o taumafanafana uma mai le amataga o Iulai seia oo i le amataga o Setema, e nonofo ai lou aiga i la matou tamai fale i Vivian Park i Provo Canyon i Utah.
O se tasi o au uo mamae lava i le taimi o na aso saoloto i le vanu o Danny Larsen, lea sa umia foi e lona aiga se tamai fale i Vivian Park. O aso uma ma te feofeoai ai ma ia i lo latou itu, e fagogota i le tamai vai ma le vaitafe, e ao mai maa ma isi oa, savavali sopo, fe’a’ei, ma olioli i minute taitasi o itula taitasi o aso taitasi.
I se tasi taeao na tonu ai ia i maua ma Danny ma te mananao e fai se afi tolauapi i lena afiafi faatasi ma a maua uo uma i le vanu. Sa manaomia le na ona faamama o se vaega i le fanua e lata ane e mafai ai ona matou potopoto ai. Sa mago lava le vao o le fanua lea, na le talafeagai ai mo lo matou faamoemoega. Sa amata ona ma seiina vao uumi, ma fuafua ai e faamama faataamilo se vaega tele. Sa ma tase’i ma tatoso ese i lo ma malosi uma, ae na o le pau le mea na maua sa na o ni nai vao ona o le fefeu. Na ma iloaina o lea galuega o le a alu ai le aso atoa, ma ua amata foi ona mou atu lo ma malosi ma le naunautaiga.
Ona ou mafaufau lea i le tali tonu lea na oo mai i lo’u mafaufau e valu tausaga le matua. Sa ou fai atu ia Danny, “E na o le pau lava le mea ta te manaomiaina o le susunuina o nei vao. E tau lava na ona ta susunuina o se li’o i totonu o vao!” Sa vave ona ia ioeina, ma ou tamoe atu ai i le matou tamai fale e aumai se afi tusi.
Ina ia leai se tasi o outou e manatu na faatagaina i maua i le valu tausaga e faaaoga se afi tusi, o lea ou te fia faamanino atu ai o i maua uma ma Danny sa faasa ona faaaogaina se afi tusi e aunoa ma le vaavaaiga a tagata matutua. O i maua uma na lapataia soo i tulaga lamatia o afi. Peitai, na ou iloaina le mea na teu ai afi tusi a lo matou aiga, ma sa manaomia ona faamama le fanua. Sa aunoa ma se toe tomanatu, sa ou tamoe atu ai i le matou tamai fale ma aumai se afi tusi, ma faamautinoa e leai se tasi o vaai mai. Sa vave ona ou nanaina i se tasi o a’u taga.
Sa ou toe tamoe atu ia Danny, ma le fiafia ua i ai i la’u taga le tali i le ma faafitauli. Ou te manatua le mafaufau ai o le a mu na o le mea lea ma te mananao i ai ona tape lea e le afi ia lava i se maneta pe ā.
Sa ou tusiina se laau i luga o se maa ma susunu loa le vao ma sasao ae ai. Sa mumu ae e pei sa sasaa i ai se penisini. I le taimi muamua sa ma fiafia lava ma Danny a o ma matamata i le mou atu o le vao, ae na vave lava ona ma iloaina o le a le tapeina e le afi o ia lava. Sa ma popolevale ina ua ma iloaina e leai se isi mea ma te mafaia e taofi ai. Sa amata ona sosolo atu le afi taufaamatau i le vao i luga o le itu mauga, ma lamatia ai laau paina ma isi mea uma i lo latou ala.
Mulimuli ane sa leai so ma faamoemoe ae taufetuli loa mo se fesoasoani. E lei pine ae faataalise atu alii uma ma tamaitai i Vivian Park na avanoa ma taga susū, ma sasa le afi i se taumafaiga e tape ai. Ina ua mavae ni nai itula, sa manavaina ai ni nai lefulefu na totoe ai. Sa faasaoina laau paina ua leva ona ola, faapea ai ma fale ia semanu e oo atu i ai le afi.
Sa ma aoaoina ma Danny ni lesona faigata ae taua i lena aso—o se vaega tupito lava, o le taua o le usiusitai.
O loo i ai aiaiga ma tulafono e fesoasoani ai e faamautinoa lo tatou saogalemu faaletino. E faapena foi, ua tuuina mai e le Alii ia taiala ma poloaiga e fesoasoani ai e faamautinoa lo tatou saogalemu faaleagaga ina ia mafai ona tatou faatautaia ma le manuia lenei olaga femoumouai faaletino ma toe foi atu ai i se taimi mulimuli i lo tatou Tama Faalelagi.
I ni seneturi ua mavae, i se augatupulaga na mamafa le aoaoina i le tu masani o taulaga e osi i manu, sa tautino atu ai ma le toa e Samuelu, “O le faalogo e sili lea i le taulaga, ma le usiusitai e sili lea i le ga’o o le mamoe poa.”3
I lenei tisipenisione, na faaali atu ai e le Alii i le Perofeta o Iosefa Samita e faapea Na te manaomia “le loto ma le mafaufau malie; ma o e e loto malilie ma usiusitai o le a aia le lelei o le laueleele o Siona i aso nei e gata ai.”4
O perofeta uma, o anamua ma ona po nei, ua iloaina o le usiusitai e taua i lo tatou faaolataga. Na tautino mai e Nifae, “O le a ou alu ma faia mea ua poloaiina ai au e le Alii.”5 E ui na vaivai isi i lo latou faatuatua ma lo latou usiusitai, ae e lei i ai se taimi na toilalo ai Nifae e fai le mea na poloaiina ai o ia e le Alii. E anoanoai tupulaga ua faamanuiaina o se taunuuga.
O le tala i le usiusitai o Aperaamo ma Isaako o se tala musuia lava. Atonu na matuai tiga ma faigata ia Aperaamo le usiusitai i le poloaiga a le Atua, e ave lona atalii pele o Isaako i le nuu o Moria e osi atu ai le taulaga. Pe mafai ona tatou mafaufau i le mamafatu na i ai i le loto o Aperaamo a o ia malaga atu i le nofoaga atofaina? E mautinoa lava o le tiga na matuai mafatia ai lona tino ma faatiga ai lona mafaufau a o ia saisaia Isaako, faataoto o ia i le fata faitaulaga, ma tago atu i le naifi e fasioti ai o ia. Faatasi ai ma lona faatuatua le maluelue ma le faalagolago atoa i le Alii, na ia tali atu ai i le poloaiga a le Alii. E maeu le ofoofogia o le faasilasilaga, ma masalo na matuai olioli o ia ina ua oo mai: “Soia le oo lou lima i le tama, aua foi e te fai se mea e tasi ia te ia; aua ou iloa nei ua e matau i le Atua, ina ua e le taofia lou atalii, o lou atalii e toatasi, a ua e tuu mai ia te au.”6
Sa tofotofoina Aperaamo, ma mo lona faatuatua ma le usiusitai na tuu atu ai e le Alii ia te ia le folafolaga mamalu lenei: “O lau fanau foi e manuia ai atunuu uma lava o le lalolagi; aua ua e usiusitai i la’u upu.”7
E ui e le o talosagaina i tatou e faamaonia atu lo tatou usiusitai i se ala faigata ma matuitui faapea, ae ua manaomia foi mai ia i tatou le usiusitai.
Na tautino mai e Peresitene Iosefa F. Samita ia Oketopa 1873, “O le usiusitai o le uluai tulafono lea o le lagi.”8
Sa saunoa Peresitene Gordon B. Hinckley, “O le fiafia o le Au Paia o Aso e Gata Ai, o le filemu o le Au Paia o Aso e Gata Ai, o le alualu i luma o le Au Paia o Aso e Gata Ai, o le faamanuiaina o le Au Paia o Aso e Gata Ai, ma le faaolataga e faavavau ma le faaeaga o lenei nuu o loo taoto lea i le savavali ai i le usiusitai i fautuaga a le … Atua.”9
O le usiusitai o se uiga tupito lea o perofeta; ua latou maua ai le malosi ma le malamalama i le talafaasolopito atoa. E taua mo i tatou le iloaina tatou te agavaa foi i lenei puna o le malosi ma le malamalama. E faigofie ona avanoa ia i tatou taitoatasi i le asō pe a tatou usiusitai i poloaiga a le Atua.
I le aluga o tausaga ua ou iloa ai tagata e le mafaitaulia o e na patino lava le faatuatua ma le usiusitai. Ua faamanuiaina ma uunaia au e i latou. Sei ou faasoa atu se tala o ni tagata faapea se toalua.
O Walter Krause o se tagata faamaoni tele o le Ekalesia sa nofo faatasi ma lona aiga i le mea ua igoa nei o Siamani Sasae ina ua maea le Taua Lona Lua a le Lalolagi. E ui i faigata na la fetaiai ona o le leai o se saolotoga i lena nofoaga o le lalolagi i lena taimi, ae o Uso Krause o se alii e alofa ma auauna atu i le Alii. Sa ia faataunuuina ma le faamaoni ma le maeaea ia tofiga taitasi na tuu atu ia te ia.
O le isi alii, o Johann Denndorfer, o se tagatanuu Hanikeri, sa liliu i le Ekalesia i Siamani ma sa papatisoina iina i le 1911 i le 17 o ona tausaga. E lei leva lena ae toe foi atu i Hanikeri. Ina ua mavae le Taua Lona Lua a le Lalolagi, sa toetoe lava a avea o ia ma pagota i lona lava nuu, i le aai o Debrecen. Sa aveesea foi le saolotoga mai tagata Hanikeri.
O Uso Walter Krause, na te lei iloaina Uso Denndorfer, na mauaina se tofiga e avea ma ona faiaoga o aiga ma ia asiasi soo atu ia te ia. Sa valaau atu Uso Krause i lana soa o faiaoga o aiga ma fai atu ia te ia, “Ua ta maua se tofiga e asia ia Uso Johann Denndorfer. Pe e te avanoa ta te o faatasi ma au i lenei vaiaso e asi o ia ma avatu ia te ia se savali o le talalelei?” Ona ia toe faaopoopo atu lea, “O Uso Denndorfer e nofo i Hanikeri.”
Sa tei lana soa ma fesili mai, “O afea ta te o ai?”
“O taeao,” na tali mai ai Uso Krause.
“O afea ta te toe foi mai ai?” na fesili ai le soa.
Sa tali mai Uso Krause, “Oi, pe a ma se vaiaso—pe afai lena ta te toe foi mai.”
Sa tuua loa e le soa o faiaoga o aiga ma o e asia Uso Denndorfer, na malaga i le nofoaafi ma le pasi mai le nofoaga i matusasae o Siamani e oo atu i Debrecen, Hanikeri—o se malaga umi. Sa lei toe maua e Uso Denndorfer ni faiaoga o aiga talu mai le taimi ao lei amataina le taua. O lenei, ina ua ia vaaia nei auauna a le Alii, sa lofituina o ia i le lotofaafetai ua la o atu. I le taimi muamua sa ia musu ai e faatalofa atu ia i laua. Ae, sa ia alu atu i lona potumoe ma aumai se atigi pusa mai se tamai kapeneta sa i ai lana sefuluai na ia teuina mo tausaga e tele. Sa ia tuu atu le sefuluai i ona faiaoga o aiga ma faapea atu, “O lea la ua ma lelei ma le Alii. O lea la ua ou lagonaina le agavaa e faatalofa i aao o auauna a le Alii!” Sa tau mai e Uso Krause ia te au e faapea sa le mafai e upu ona faamatalaina lona ootia na i ai pe a mafaufau atu i lenei uso faatuatua, o le sa leai se fesootaiga ma le Ekalesia mo le tele o tausaga, sa aveesea ma le usiusitai ma le tumau mai lona totogi tau le lava le 10 pasene e totogi ai lana sefuluai. Sa ia teuina ma lona le iloa po o afea ma pe mata na te maua foi se avanoa e totogi ai.
Sa maliu Uso Walter Krause i le iva tausaga talu ai i le 94 o ona tausaga. Sa ia auauna atu ma le faatuatua ma le usiusitai i lona olaga atoa ma sa avea ma uunaiga ia te au ma i latou uma na iloaina o ia. Pe a talosagaina e faataunuu ni tofiga, e le mafai ona ia fesiligiaina, e le mafai ona ia muimui, ma e le mafai ona ia faia ni alofaga.
Ou uso e ma tuafafine, o le suega tele lava o lenei olaga o le usiusitai. “O le a tatou tofotofoina ai i latou,” na fetalai ai le Alii, “e vaai pe latou te faia mea uma o soo se mea e poloaiina ai i latou e le Alii lo latou Atua.”10
Na tautino mai le Faaola: “Aua o i latou uma o e e fia mauaina se faamanuiaga i lo’u lima ia mau i le tulafono na tofia mo lena faamanuiaga, ma ona tulaga, e pei ona sa faatutuina mai i luma atu o le faavaega o le lalolagi.”11
E leai se isi faataitaiga sili atu o le usiusitai o i ai nai lo lo tatou Faaola lava ia. Na saunoa Paulo e uiga ia te Ia:
“E ui lava o ia o le Alo, a o mea sa tiga ai o ia na aoaoina ai o ia ia usiusitai;
“Ua faaatoatoaina foi o ia, ona avea ai lea o ia ma tupuga o le ola e faavavau ia i latou uma o e usiusitai ia te ia.”12
Sa faailoa e le Faaola le alofa faamaoni o le Atua e ala i le soifua i se soifuaga atoatoa, e ala i le faamamaluina o Lana lava misiona. Sa lei faasausili o Ia. Sa lei faafefeteina o Ia i le faamaualuga. Sa lotonuu o Ia. Sa lotomaualalo o Ia. Sa faamaoni o Ia. Sa usiusitai o Ia i taimi uma.
E ui na faaosoosoina o ia e le alii o pepelo, o le tiapolo lava lea, e ui na Ia vaivai faaletino mai le anapogi i le 40 aso ma le 40 po ma sa matelaina, ae ina ua ofo atu i ai e le tiapolo ia Iesu ni talosaga aupito sili ona faatosina ma taufaaosooso, sa ia tuu mai ia i tatou se faataitaiga faalelagi o le usiusitai e ala i le musu e alu ese mai mea sa Ia silafia e sa’o.13
Ina ua fetaiai ma tiga i Ketesemane, lea sa Ia onosaia ai ia tiga ma o “lona afu foi ua pei o alualu toto ua pau ifo i le eleele,”14 o Ia o le faataitaiga atoatoa o le Alo usiusitai i Lona fetalai mai, “Lo’u Tama e, a e finagalo i ai, ia e ave ese lenei ipu ia te au: a e aua le faia lo’u loto, a o lou finagalo.”15
E pei lava ona faatonuina e le Faaola Ana uluai Aposetolo, ua faapena foi ona Ia faatonuina oe ma au: “Mulimuli mai ia te au.”16 Pe ua tatou naunau ea e usiusitai?
O le malamalama lea tatou te sailia, o tali o loo tatou mananao ai, ma le malosi ua tatou manaomia i nei aso e faafetaiaia ai luitau o se lalolagi faigata ma fesuisuiai e mafai lava ona fai mā tatou pe a tatou naunau e usiusitai i poloaiga a le Alii. Ou te toe sii maia le fetalaiga a le Alii: “O le e tausia poloaiga [a le Atua], e maua e ia le upumoni ma le malamalama, seia oo ina faamamaluina o ia i le upumoni ma iloa e ia mea uma.”17
O lau tatalo faamaualalo ina ia faamanuiaina i tatou i taui silisili ua folafolaina i e usiusitai. I le suafa o Iesu Keriso, lo tatou Alii ma le Faaola, amene.
Faaali Mau Faasino
-
1. “Upu Moni o A?” Viiga, nu. 170.
-
-
3. 1 Samuelu 15:22.
-
-
5. 1 Nifae 3:7.
-
6. Kenese 22:12.
-
7. Kenese 22:18.
-
8. Joseph F. Smith, “Discourse,” Deseret News, Nov. 12, 1873, 644.
-
9. Gordon B. Hinckley, “If Ye Be Willing and Obedient,” Ensign, Dec. 1971, 125.
-
10. Aperaamo 3:25.
-
-
12. Eperu 5:8–9.
-
13. Tagai Mataio 4:1–11.
-
14. Luka 22:44.
-
15. Luka 22:42.
-
16. Ioane 21:22.
-


text:
Tala o Faamasinoga
SASA LONA TOALUA I LE LAUPAPA
O le alii mai Pago Pago lea na tuuaia e le malo i lona sasaina lea o le ulu o si ona faletua i se fasi laupapa, ua molia nei e le malo i le moliaga mamafa o le faaoolima i le tulaga lua, faapea ai ma moliaga mama e lua ia na ulua’i tuuaia ai o ia e le malo, o le faatupu vevesi i nofoaga faitele, atoa ai ma lona save’uina lea o le filemu i totonu o le lotoifale o lona aiga.
O moliaga faasaga i lenei tama talavou na afua mai i se vevesi na tulai mai i le va o ia ma lona toalua, ina ua fai atu le fafine i le ua molia e aua le alu e inu pia.
Na amata le vevesi i se taugaupu i le va o le ulugalii, ma faai’u ai i le oso o le ua molia i lana taavale, ua faaola, ma alu ese atu loa i se saoasaoa uiga ese e pei ona taua i faamaumauga a le malo, peitai na uu e le fafine se atigi fagu ma togi ai le taavale, ma avea ai ma itu na toe tu ai le taavale, oso i fafo le ua molia ma aapa atu i se fagupia e le’i tatalaina ma togi ai lona toalua peitai na misi e le’i lavea.
Fai mai faamaumauga a le malo, o le taimi lea na tago atu ai loa le ua molia i se fasi laupapa o loo taatia ane i tafatafa o le vaega o loo tula’i mai ai le vevesi, ma ia taina ai le ulu o lona to’alua ma ta’e ai, ma auina atu ai loa si fafine i le falemai mo togafitiga i lona manu’a.
E $5,000 le tupe lea ua faatulaga e le faamasinoga e tatala ai le ua molia i tua e faatalitali ai taualumaga o lona faamasinoga.
(The English version of this court brief, “DOMESTIC VIOLENCE CASE”, was published in yesterday’s Samoa News, Thursday, April 26, 2012, and can be found on samoanews.com.)
ASOSALAUPAMA PAAGA
O le masina fou ia Me lea ua toe faatulaga i ai e le faamasinoga maualuga le isi iloiloga o le mataupu a le alii o Asosalaupama Paaga, ma le tuutuuga e tatau ona oo atu i le iloiloga lea, ua feololo se tupe ua totogi e Paaga i le faamasinoga, mai lana salatupe e $2,000 sa poloaina o ia na te toe totogiina, ina ua tuuina atu lona faasalaga e le faamasinoga.
O Paaga na ta’usala e le faamasinoga i lona umia faasolitulafono o ni vaega o mariuana, e afua mai i se faalavelave na tulai mai i le masina o Ianuari 2011, ma tuuina atu ai loa lana faasalaga i le masina o Oketopa 2011 e faanofovaavaaia ai o ia mo le 5 tausaga, i lalo o poloaiga e ao ona ia usita’i i ai, ma o se tasi o ia poloaiga o lona totogiina lea o le salatupe e $2,000.
Na faailoa e le loia a Paaga ia Leslie Cardin i luma o le faamasinoga maualuga i le vaiaso nei e faapea, o loo usitaia uma e Paaga tuutuuga o lana faanofovaavaaia, talu mai le taimi na tuuina mai ai lana faasalaga seia oo mai i le taimi nei, peitai na saunoa le alii faamasino sili ia Michael Kruse e faapea, o lea e lei maea ona totogi e Paaga lana salatupe sa poloaina ai o ia e totogi.
“O le mafuaaga lena na le mafai ai ona tuuina atu Paaga e loka i le falepuipui, ina ia mafai ona ia totogi lana salatupe e $2,000,” o le saunoaga lea a Kruse i le loia a Paaga o Cardin, ma ia poloaina ai loa le toe valaauina o le isi iloiloga mo le mataupu a Paaga i totonu o le 30 aso, ina ia iloa ai le tulaga o le totogiina e le ua molia o lana salatupe.
Na toe faamanatu foi e le alii faamasino sili ia Cardin, e talanoa ia Paaga e faamanino atili ia te ia le taua tele o le totogiina lea o le salatupe.
(The English version of this court brief, “ASOSALAUPAMA PAAGA”, was published in the Samoa News, Monday, April 23, 2012 edition, and can be found on samoanews.com.)


text:
O fea sa iai Iesu i le va o aso e tolu mai Lona maliu seia o'o i Lona toe tu?
Fesili: O fea sa iai Iesu i le va o aso e tolu mai Lona maliu seia o'o i Lona toe tu?
Tali: O loo tusia i le I Peteru 3:18-19 e faapea, "Aua o Keriso foi na tigaina o ia faatasi mo agasala, o le amiotonu o le sui o le amioletonu, ina ia ta'ita'iina e ia o i tatou i le Atua; na fasiotia o ia i le tino, a ua faaolaina mai i le Agaga; na ia maliu atu ai, ma tala'i atu ai i agaga i le fale puipui."
O le fasi fuaitau i le fuaiupu e 18 e faapea, "i le Agaga" e tutusa lelei ma le fuaitau, "i le tino." E sili ona tu'u faafetaui lelei le upu "agaga" i le upu "tino." O le tino ma le agaga o loo tautala i le tino ma le agaga o Keriso. O upu nei "a ua faaolaina mai i le Agaga," e faasino ia Keriso ma Lona tauaveina o a tatou agasala atoa ma Lona maliu, ua aveeseina ai Lona agaga mai le Tama (Mataio 27:46). O le eseesega e i le va o le tino ma le agaga, e pei ona ta'ua i le Mataio 27:46 ma le Roma 1:3-4, ae e le o le va o le tino o Keriso ma le Agaga Paia. Ina ua mae'a le togiolaina o agasala e Keriso, toe fa'aauauina loa le mafutaga sa motusia.
Muamua, o le Peteru 3:18-22 o loo faamatalaina mai ai e Peteru le fesoota'iga e mana'omia i le va o fa'alavalava o Keriso (fuaiupu 18) ma Lona faamamaluina (fuaiupu 22). Ua na o Peteru sa tusia se faamatalaga faapitoa e uiga i mea sa tutupu i le va o nei vaega e lua. O le upu "tala'i atu" i le fuaiupu e 19 e le masani ona faaaogaina i le Feagaiga Fou e faamatalaina ai le tala'iga o le tala lelei. Sa puapuagaina ma ua maliu Iesu i le Satauro, sa fasiotiina Lona tino, ma sa oti Lona agaga ina ua avea o Ia ma agasala. Ae sa ola Lona agaga ma sa tuuina atu e Ia i le Tama. E tusa ma tusitusiga a Peteru, o sina vaitaimi i le va o Lona maliu ma Lona toe tu sa faia ai e Iesu se faaaliga faapitoa i "agaga sa i le toese poo le fale puipui."
I le amataga, sa ta'ua e Peteru tagata o "tagata" ae le o "agaga" (3:20). I le Feagaiga Fou, o le upu "agaga" e faaaoga e faamatala ai agelu poo temoni, e le o tagata ola; ma o le fuaiupu 22 e foliga o le uiga lava lea e tasi. O lea, e leai se mea o le Tusi Paia o loo tusia ai faapea sa asiasi atu Iesu i seoli. E molimau le Galuega 2:31 i le maliu atu o Iesu i le tuugamau, ae e le o seoli. O le upu "tuugamau" o loo faasino i e ua oti, o se nofoaga le tumau e faatalitali ai i latou seia oo i le taimi e toe tutu mai ai. O le Faaaliga 20:11-15 i le NASB po'o le New International Version o loo manino mai ai le vaevaega o nofoaga nei e lua. O seoli o le nofoaga mau lea pe a mae'a le faamasinoga o e ua leiloa. O "tuugamau" o se nofoaga le tumau.
Sa tuuina atu e lo tatou Alii Lona agaga i le Tama, ona maliu lea, ma o se taimi i le va o le oti ma le toe tu, na Ia asiasi ai i le nofoaga o loo taofia ai e ua oti ma Ia tuuina atu ai se faaaliga i agaga (masalo poo ni agelu pa'u'u; vaai le Iuta 6) o e sa iai i taimi o Noa ae le'i o'o le lolo i le lalolagi. O loo manino lelei mai lea tulaga i le fuaiupu e 20. E le o ta'ua mai e Peteru poo le a le faaaliga a Iesu sa fai i nei agaga sa taofia (Eperu 2:16). E le taumate o se faaaliga o le manumalo ia satani ma ana 'au (I Peteru 3:22; Kolose 2:15). O loo tau ta'u mai e le Efeso 4:8-10 sa maliu Iesu i "parataiso" (Luka 16:20; 23:43) ma ua Ia avea i le lagi i latou uma na talitonu ia te Ia ae le'i oo i Lona maliu. E le tele ni faamatalaga i ia tusitusiga e uiga i le mea tonu sa tupu, ae o le tele o e o lo'o a'oa'oina le Tusi Paia, ua latou talitonu faatasi o le uiga lea o le faitau e faapea "ma na ta'ita'i faatagataotaua i le tafeaga."
O lea, ua fai atu ia upu ina ia faapea atu ai, o le Tusi Paia e iai taimi e le o manino lelei ai tulaga sa faia e Keriso i aso nei e tolu i le va o Lona maliu ma Lona toe tu. Ae, e pei e foliga mai, sa Ia a'oa'oina le manumalo i agelu pa'u'u, po'o le 'au le talitonu. Ae ua tatou iloa mautinoa, e le o tuuina atu e Iesu i tagata se isi avanoa mo le faaolataga. Fai mai le Tusi Paia e mulimuli ane le faamasinoga pe 'a mavae le oti (Eperu 9:27), ae le o iai se toe avanoa. E le o iai se tali ma'oti e uiga i le tulaga sa faia e Iesu i le taimi o le va o Lona maliu ma Lona toe tu. Atonu o lea le isi mea lilo tatou te malamalama lelei iai pe afai tatou te taunuu i le manuia.
Toe taga'i i le itulau ua faaliliuina i le gagana Samoa
O fea sa iai Iesu i le va o aso e tolu mai Lona maliu seia o'o i Lona toe tu?


text:
MALO SAMOA LE FAI MEA MAFAI, O OE O LE USO
E leai se isi upu e mafai ai ona tuu faatasi lagona faagaeetia o le taitai o le teritori o Amerika Samoa ma ona tagata, nai lo le ‘FAAFETAI’ e momoli atu i le Ao o le malo o Samoa ma ona tagata, e tusa ai o le tulaga maualuga sa i ai polokalame o le faamanatuina o le 50 tausaga o lona aso fiafia i le vaiaso na tea nei.
“Seki a Samoa sole, makua ‘okay’ lava le moku i le eva alii, e fai o le magagaia o auala, o fale ae kuu aku foi i le polokalame o le fu’a, makua 100% lava mea uma,” o nisi ia o tala na gagana i ai nisi o au malaga a Amerika Samoa na malaga atu i Samoa, ina ua fesiligia e le Samoa News i ni o latou e uiga i le fu’a a Samoa.
O nisi o itu na maofa ai au malaga a Amerika Samoa, o le lelei lea o le tapenaina o polokalame uma o le sisiga fu’a, e fai o le matagofie o savali faaaloalo, mananaia toniga a au savavali, ae oo foi i faafiafiaga e aofia ai le koneseti a le UB40 na matua matagofie lava i le maimoa a le toatele.
“O oo fo’i i faailoga kupe o kauvaga sa fai e makua’i seki lava, e fai o le kekele ae sa lava kapega le komiti i faailoga faapikoa e pei o ipu mo au sa magumalo,” o le tala fiafia lea a le susuga ia Lomitusi Filoiali’i, lea foi sa malaga atu ma lona faletua ma o la alo e toatolu e maimoa i le faamanatuina o le fu’a a Samoa.
FA’AFIAFIAGA:
Sa na o le sioa o le au maimoa fa’apea ai taitai ma valaaulia i Samoa ao fuli au fa’afiafia mai Amerika Samoa nei e fa’atino ana fa’afiafiaga, aua sona sao mo le fa’amanatuina o le 50 tausaga o le fu’a a Samoa i le vaiaso na te’a nei.
E le gata i fa’afiafiaga na vaaia ai le mataina o tapenaga a Amerika Samoa, ae oo lava foi i ana au ta’aalo sa auina atu na matua iloga lava ona fo’i mai ma le mea atoa, ina ua suipi le au kirikiti a Vatia i le siamupini, ae sosola mai le au fusu ma le Ipu a le alii Palemia, o le faailoga o le manumalo.
O le ulua’i faafiafiaga a Amerika Samoa lea na tapena i ai le au siva mai Vailoa-tai, na matua laulogo ai le malae i Tiafau i le tali e ma le pisapisao o tagata, ona o le malie ma le agaeseese o tifiga a faafafine sa o latou faatinoina siva eseese e aofia ai ma le siva tau a le Manu Samoa.
O le tautua a le TV3 lea na vaavaalua ma le KVZKTV na mafai ai ona silafia e le atunuu gaioiga eseese o lea faafiafiaga, e oo lava i gaioiga a le aumaimoa ma a latou tala na tau valaau ane ai i le au faafiafia a Vailoa-tai na mafai uma ona maimoa i ai Tutuila ma Manu’a, i lagona fiafia ma le faagaeetia o le faitau selau ma selau o tagata sa latou molimauina faafiafiaga a Samoa.
O le isi faafiafiaga na mataina i le maimoa a Samoa o le siva faaleaganuu a Aasu aemaise ai o le pese faaleaganuu a Alataua.
O nisi o upu sa faaaogaina e Alataua i lana pese faaleaganuu na atili ai ona malie le pese i le faalogologo, aemaise ai lava nisi o viiviiga i le va o taitai o malo e lua, le susuga ia Tuilaepa Sailele Malielegoi ma le afioga i le kovana sili ia Togiola Tulafono.
O nisi o fatuga e aofia ai viiviiga o laufanua, tulaga ua i ai atina’e i totonu o Samoa, aemaise ai o faamanuiaga o loo tafe mai i Asia, lea ua mafai ai ona oaoa Samoa i nisi o faamanuiaga e pei o atina’e i fale ma alatetele, aemaise ai pisinisi ma oloa o loo auina atu i fafo
O le agaga faafetai a le malo o Samoa mo Amerika Samoa, na faaleo lea e le afioga i le alii Minisita ia Tolofuavalelei Leiataua Falemoe, o ia foi lea o le Sui Taitaifono a le Komiti o le Fu’a i lana saunoaga e faaiu ai polokalame o le sisiga fu’a, ma tuuina ifo ai loa i lalo le tagavai a le malo o Samoa i le aso Lua na te’a nei (taimi Samoa), ae o le aso Gafua lena i Amerika Samoa nei.
Na oo lava foi i luga o upega o fesootaiga a le malo o Samoa (www.samoa.travel) na faasalalau ai foi e le malo o Samoa lana faafetai mo Amerika Samoa. e pei ona i ai fuaitau e faapenei, “Faafetai Amerika Samoa mo lou sao, o lou auai mai i le faamanatuina o le 50 tausaga o lo’u malo tuto’atasi, o se lagona e le mafai ona toe faagaloina.”
O le faaauau ai pea o le va fetaaloloa’i o Samoanalua i soo se aso faamanatu o le isi malo i le isi malo, ua atili faamaonia ai le upu o loo pepese ai soo se Samoa i soo se tulimanu o le lalolagi, “O Samoa o le uso e tasi.”


text:
FAGOGO: O OE NA FILIFILIA E O’U MATUA
Vaega #10
[E toe faatalofa atu i uo ma paaga masani a le tatou polokalame i lenei vaiaso, ae alo maia o le toe faaauauina lenei o le tatou polokalame mai le vaiaso na te’a nei, lea na gata mai i le taimi lea na toe fetaui ai le tama o Amako ma le fafine o Lineta i le taulaga, ina ua usu atu Amako i lana galuega.]
O le puupuu o le taimi lea ua fetaui ai Amako ma Lineta, na vave momotu ai loa e le tama le la talanoaga ina ua ia vaai atu i le uati, ua toe 10 minute ta le 8:00 e amata ai lana galuega. “Faletua, manaia le ta talanoaga i lenei taeao, ae fai foi o le naunau atu, ae paga lea ua lata mai le taimi e amata ai le galuega, ae talosia ae toe maua se isi feiloaiga ma oe i se taimi, ona toe faaauau lea o talanoaga ma toe faamanatu tala o aso la, ae a maua se avanoa ta te fai ‘aiga ai ma oe i se faleaiga, o le ula lena o faigamea o le aso,” o le tala lea a Amako na fai atu ia Lineta, lea foi na talia e le fafine ma la lulu lima loa ma faatofa.
Ua ese le vaai a le nuu ma le tupulaga ia Pegi i le taimi na toe fo’i atu ai i lona aiga, e le gata ua faifaiupu i ai le tupulaga, ae ua pei lava o se tagata ua aveese mai ai se mamalu na nofo ma ia. “Sole Pegi, a e gofo mai ea ae le alu e su’e sau galuega e k ausi ai le ka aiga, e le mafai oga ka gogofo faapegei i lou aiga e leai se lumagai lelei e maua mai ai, aua afai o le faiga lea, e sili ai oga ou koe fo’i a’u ia i lo’u aiga, e saili se galuega e kausi ai o’u makua ua makukua foi laua,” o le tomumu atu lea a le fafine o Lineta i lona to’alua, peitai o Pegi i le mea lea ua i ai, ua le ese ma se tagata ua leai sona faamoemoe, ma ua manatu ua sili ai lava le olaga lea ua ola ai atonu e maua ai se isi fiafia mo ia.
E le’i iloa e le nuu le mafuaaga ua toe fo’i atu ai Pegi ma lona to’alua mai le aoga faa faifeau, na pau le manatu o tagata, ua le pasi le ali’i a’oa’o i lona tausaga mulimuli, atonu o le pogai lea o lona toe fo’i atu i lona aiga. “Mea lea e maua i le kaisi ma le moa, lea la ua oo i kaimi o suega faai’u a le vaega faau’u, ae o lea ua oki mai ai le kakou kama o Pegi alii, loga uiga ua maualuluga kele aoaoga a le aoga faa faifeau ae vaivai le mafaufau o le kakou kama, a ea alii,?” o le talatalanoa toalua lea a le alii o Meki ma Oli, o uo mamae lava ia a Pegi i lana tupulaga. Ua le iloga se vaipanoa e alu solo i ai talanoaga a le tupulaga e uiga ia Pegi, o isi ua talanoa i le aoga ae o isi ua talanoa i le auala na mafua ai ona nonofo ma Lineta, ina ua fai e matua o le teine le faaiuga e faaipoipo le la tama i le a’oa’o, a’o lenei ua tua leaga le laau sa la fafauina. Ae ui i le tele o manatu ma tala a tagata o le nuu, ae mo Lineta lava ia, e leai nisi tagata na te tuuaia, sei vagana ai lava ona matua, o i laua ia na filifilia Pegi e avea ma ona to’alua, ina ua la iloa o ia o se a’oa’o, peitai lea la ua matafi ese atu le upu a’oa’o sa ufiufi ai Pegi, ae ua aliali moni mai ai loa ma le ituaiga tagata tonu lava e i ai o ia. Pau le iuga lea ua fai e Lineta, o ia o le a toe fo’i i lona aiga i Amouta.


text:
Sa taualugaina galuega faaletausaga a le Asosi a tama ma teine tuai o le Kolisi a Avele poo le ACOPA i totonu o Aukilani nei i le po o le Aso Toonai na tea atu nei, aso 21 o Novema 2015. Sa faatinoina lenei faamoemoe i le Hall a le Scout i Magele, ma sa auai le...
E latalata i le 30 faiaoga Samoa o loo galulue i totonu o Kolisi maualuluga i Aukilani faatasi ai ma faiaoga Samoa o loo galulue i totonu o Iunivesite ua latou faatuina ma fausia se faalapotopotoga poo se Sosaiete ua faaigoaina o le Fotu o Malama. O le Fotu o Malama,...
E lē o mavae galuega lelei a mātua, e ui ina fai i lagi le folauga, ae o loo faaauau pea e fanau le fu‘a o le manumalo poo le fatu lelei sa latou totoina i totonu o le aiga e ala lea i se aiga maopoopo lona faavae ma fealofani. Auā fai mai le Tusi o se aiga ua ia Iesu...
O le afā o Eveni na faaleaga ai le tele o le vaega o le faleaoga a le afioaga o Mulivai i Safata. E tulai mai lea faalavelave faalenatura e sili laititi atu i le to‘a 100 e fanau o loo aoaoina ai i lea aoga tulagalua. O le tatalaga o le galuega fou na faaalia ai e le...
O Samoa le isi atunuu ua faamauina nei le toatele o tagata ua amata ona lē aogā i ai togafitiga e maua mai i fualaau ona o le soona faaaogā o ia togafitiga. O fualaau tui ma fualaau o meatiga ua tele ina tapa i ai le toatele i taimi e maua ai i gasegase. O le...
Na faatumulia le nofoaga o le Vodafone Events Centre i Mankau i le Aso Faraile talu ai, aso 20 Novema, i le tufaga faailoga a le Vodafone New Zealand Music Awards 2015. Sa tele lava i papalagi i latou na mau tulaga, ae sa filo ai foi ma nisi o alo o Samoa lea na...
O le faaiuga o le vaiaso ua tuanai na faataunuuina ai mafutaga faaolaola agaga a le ekalesia First Samoa Full Gospel Pentecostal Church i Weymouth. O le susuga i le faafeagaiga ia Apisaloma ma le faletua ia Taumaoe Sea o loo tausia le galuega a le Atua i Weymouth. O...
E leai ma se faiaoga i Samoa e lē o iloa ua faasā ona toe fasi tamaiti aoga. Ua faatulafonoina lenei tapu peitai o loo iai lava mataupu o loo laga e leoleo ma luma o le faamasinoga e faamaonia ai o loo tele lava aoga o loo faaaogā lava le sasa poo le fasi o tama ma...
O le tomai o le fuafuaina o tau o ni eleele, vaevae ma faatau atu ua umia e se alii Fiti 36 tausaga lona matua o Lui Seru. O lana pisinisi o le Central Property Valuer sa faagaioia i Tufuiopa. O lona tomai ma le agavaa i lea galuega na ave ai le faatuatuaga o se...
E le toe iai lava se isi Jonah Lomu – John hart E tele tagata tautaua o le lalolagi ona o tulaga maualuluga na oo i ai a latou moemitiga ma ni matatia sa faapea ona ausia i o latou soifua a o iai i lenei lalolagi. I le itu tau musika e manatua pea Elevisi ona o...
Ua toe tolu masina ma vaiaso ona faatino lea o le isi palota tele a lo tatou atunuu lea e pa‘ū tonu i le aso 4 o Mati o le tausaga fou 2016. Peitai o lea ua matau atu e le atunuu ua amata ona feula mai i fafo taaviliga o gaioiga faapolokiki a nisi o faipule ma vaega...
Ua mae‘a le vaiaso atoa o nonofo ai ni tamaitai mai i Peretania o loo faagasolo a latou taumafaiga o le alovaa i le vasa Pasefika. O nei tamaitai ua faatu le matatia o le lalolagi o se auvaa muamua lea ua faapea ona sopo le vasa aupito tele o le lalolagi ma e tusa ma...
Ua manino i aiaiga o tulafono o faigapalota a Samoa o soo se sui e fia tauva o se tutoatasi (independent election candidate) afai e manumalo ae tumau pea lona tutoatasi e aunoa ma le fia lagolago i se vaega faaupufai (political party), e tumau lava ona avea ma faipule...
O le manulauti poo le anavatau a le Epiphany Trust ia a‘oa‘o le tama ma le teine na fanau i atunuu i fafo ia iloa ona tautala i lana gagana Samoa, ia iloa ona tautala faaaloalo, ia iloa faalupega a lona nuu, lauga faafetai, paia o Samoa, folafola toonai, folafola sua...
O se alii e suafa ia Talafiti Paiaaua mai i le afioaga o Matavai i Savaii, na ia tuufaatasia le tupulaga talavou o lona nuu lea e silia ma le to‘a 50 le aofai ae faagasolo ai ni aoaoga ina ia momoli i ai le tāua o le puipuiga o le siosiomaga. O Matavai o se tasi o...
Soo se vaega lava e tapena ma fuafua mamao, e talitonu e lē faapopovaleina foi pe faapō‘ia tofaga e pei o ia upu. O se avanoa faaauro ua maua nei e le faaili lauiloa a le Mt Vaea Band o loo i luga o faalagāmaea a faaili eseese i laufanua o Kuiniselani lea o le a sauni...
E lē o toe nofo ilo le lalolagi i le agalelei o le Malo o Saina e lē gata o isi atunuu ae o Samoa lea ua atoa le 40 tausaga o le la mafutaga faaleuo. O fesoasoani a lenei Malo ua sapi ai Samoa o loo lotolotoi ai i totonu ma masalosaloga o taitai o nisi o isi Malo...
O le tuanai o le palota tele a Samoa ia Mati o le 2011 ae talali ma mu i le afi se vaega tele o le faleaoga tulagalua o Palauli. Fai mai le faipule o le itumalo, le afioga Afoa John Moors na faia sailiiliga a leoleo ma le fuimu ae oo mai lava i le taimi nei e lē o...
Ua 91 tausaga o le Kolisi o Avele ae o lea faatoa mafai ona aveese le pulega o le faatautaiga o le aoga mai i le vaavaaiga aoao a le Malo. O se tasi o kolisi aupito umi i totonu o Samoa ae o le aoga muamua foi lea ua mafai ona see ese faapea mai i le lio lea o aoga a...
E sui a tausaga ae lē taitai ona uma le fia faafofoga o le toatele i fatuga a tama tuai i le musika e pei o se tasi o tamalii o le atunuu, le susuga ia Tolumaanave Misiluki Su‘a. Ua leva foi ona tatali le taunuu mai o le CD Vol 2 o le “Vaa o Noa” auā o fatufatuga ma...
E afua mai mauga manuia o le nuu. A lelei se taitaiga o se lafu mamoe, e fai fiafia foi galuega fai. O le faaumaina o galuega ma fuafauga faagasolo o lenei tausaga na atofa ai le Aso Toonai muamua o Novema e faia ai le tauvaga tausala a le ekalesia EFKS Southwest...
Ua suia nei le itumalo ua lesitala ai le suafa o Levaopolo Talatonu Vaai, lea sa lesitala i le lola palota a Gaga‘emauga numera 2 ma avea ai ma faipule o le itumalo. Ua faamaonia mai e le sui Komesina o faigapalota le susuga Faimalomatumua Mathew Lemisio, ua lesitala...
Mai i le mamao o le aoga mo alii ma tamaitai e iai le manaoga e avea ma Auvaa poo seila, lea sa i Toloa i gatai atu o le Malaevaalele i Faleolo, o lea ua tatala nei se isi fale tele i le penisula i Mulinuu mo le aoga lava lea ua i lalo o le vaavaaiga a le Iunivesite...
O le uluai aso o le polokalame a leoleo o le tuuina atu o fana o loo umia faasolitulafono e tagata o le atunuu e aunoa ma le faia o ni moliaga tau solitulafono, e 20 laau malosi na muamua lava tuuina atu. O nisi o ia aupega o loo faaaogā i taua i atunuu o loo tulai...
Na faamausali i Sini Ausetalia le tulaga numera tasi o faafiafiaga, faleaitu ma taleni pese Opela ma gagana eseese a le aufaipese iloga a alo o Samoa mai Niu Sila le Sole Mio, e pei ona faataunuu i le po o le Aso Toonai talu ai, aso 7 o Novema 2015. O lenei faaaliga...
Panmure ma Mount Wellington 2015 E lei maua se avanoa mo isi o taavale na mulimuli atu i le car paka a le aoga tulagalua a le Bailey School i Mount Wellington i le faatumulia o le mamalu o le atunuu, i uo ma aiga aemaise sui o le Ekalesia o le Heart of Worship sa...
O le vaiaso talu ai na taunuu mai ai i Ausetalia le alo iloga o Samoa ia Tim Cahill o le Soccerroos e saini ma faailoa lana Tusi i lona soifuaga lea ua faatauina nei i faleoloa ma faletusi i Ausetalia. E pei ona silafia o lenei alo o Samoa o loo taalo nei i Saina i...
O le tausaga muamua lenei ua mafai ai ona faataunuuina se polokalame ua faaigoaina o le Praise Factor i totonu o le Ekalesia o le Laveai SDA of New Zealand i le itu i Sisifo o Aukilani, o lenei faamoemoe sa tuufaatasia e le susuga i le faafeagaiga ia Tuasivi Nonumalo...
O le tamaitai o Siautu Alefaio Tugia, ua 40 nei tausaga o lona soifua, o le alo lona lua o le susuga i le faafeagaiga ia Simatavai Alefaio ma le faletua ia Matautu Alefaio, o ē sa galulue faafaifeau i le galuega a le Atua i le Ekalesia PIC i Papakura, ae ua malolo nei...
E ui ina motu mai ma le taula tamafanau o le afioaga o Lepea, ae sa maitauina lava le lotonuu, loto aiga ma le loto i le galuega a le Atua. Auā o le faasinomaga ma le siosiomaga o le tagata na foai mai e le Alii. I le feagai ai o le Ekalesia Katoliko Sagata Telesia...
E tolu ni afi fou ua faatuina nei i le motu tele i Salafai. O se tasi lenei o galuega tele ua faapea ona fagaioi e le Faalapotopotoga o Malosiaga tau Eletise le EPC ina ia ausia le manaoga o le Malo e oo atu i le tausaga e 2017 ua faaaogā atoa lava e Samoa malosiaga...
O le Malu o le Malo o le faalagiga lea o alii ma tamaitai leoleo auā oi latou e malu ai le Malo ma le atunuu. Na toe faamamafa lea faalagiga e le taitai o le Malo le afioga i le Palemia susuga Tuilaepa Lupesoliai Sailele Malielegaoi, ina ua saunoa i le faauuga o alii...
O le molimau mai a le sui Komesina o Faigapalota talu ona latalata i aso o le a tapunia ai le lesitala mo tagata palota e tele ituaiga o faamatalaga na lafo atu e nisi sa tumutumu ai le ofisa i Mulinuu. “O nisi ua valaau mai, sole e ke lē vaai mai ea i le mea lea ua...
Ua sauni atu nei le tamaitai o Latafale Auvaa mo le agai atu i Saina e faatapena ai lona ulu atu i le tauvaga mo le sailia o se Tausala o le Lalolagi poo le Miss World e pei ona o le a faia i le Beauty Crown Grand Theatre i Sanya, i Saina i le aso 19 o Tesema. O le...
O lagona o le fiafia na faaleoina e le toatele o mātua o le Kolisi o Otahuhu i le afiafi o le Aso Lua na tea nei, 3 Novema 2015, ina ua faaiuina galuega a le fanau i lenei tausaga faaleaoaoga. O le tausaga 11 – 13 lea na faia le latou laugatogi i lea afiafi ma iloa ai...
Ua tino mai le galuega o le Maota o Samoa e pei ona faatinoina i Magele. O lea galuega tele sa amata mai i le amataga o lenei tausaga e pei ona faapaiaina ai le laueleele e faatu ai le fale ma amata ai loa ona eli le faavae ma fausia ai fale e pei ona fuafuaina. E pei...
O le vaiaso lenei le uluai vaiaso o le taumafaiga tele lea ua faalauiloa e le Matagaluega o Leoleo i Samoa mo le atunuu e lei lesitalaina a latou laau malosi ina ia faafoi ane laau malosi ia mo le lesitala ma le laiseneina. O se avanoa o le a lē faasala pe molia ai i...
O le Aso Tofi o le vaiaso nei ua faamoemoe le South Seas Pictures, e faatauina atu ai i tua le Vaega 2 o lana ata tifaga o le Tua‘oi. O le vaega muamua o le ata tifaga lenei na faagata mai i le taimi na susunu ai le tunoa o le tina ia Lina ma si ana fanau, e afua lea...
O le masina ua mavae na aumai ai le faaiuga a le Faamasinoga o Fanua ma Suafa i le finauga i le va o itu na talosaga ma itu na tetee i le sailiga o le pule o le fanua o Setuatia i Tanugamanono. O le iuga o lea finauga ua faatumau ai le pule o le eleele i le suafa...
O le feagaiga na osia e le Ekalesia Faapotopotoga Kerisiano Samoa le EFKS, ma le pulega o le kamupani o le South Pacific Cladding, sa latou faafou le tino o le maota o le Ioane Viliamu i Tamaligi i Apia, ua masaesae i le malosi o le agi o savili ma matagi to...
Na felanulanuai le taulaga o Apia ina ua potopoto sui tuai o le Kalapu a Malisi Sagato Iosefo i le Aso Faraile na tuanai atu nei i le amataga lea o le faamanatuina o le 45 o tausaga talu ona faavae ma tuufaatasia nei kalapu i totonu o Samoa. O se faamanatuga na...
O le alii o Maeu Nanai Livigisitone ua fai ma faataitaiga mo matua uma i le faatāuaina lea o le faia o tui puipui o a latou fanau i le faatoa faanau mai seia oo i le lima o tausaga. O lea alii o se Samoa muamua lea na maua lana pine auro i Taaloga a Tupulaga o le...
(SVSG Auckland) O le faamoemoe o le Dinner of Hope, poo le Taumafataga, lea sa faataunuuina i le hall a le Ekalesia Katoliko i Onehunga i le po o le Aso Toonai, o le sailia lava lea o se seleni auā le fesoasoani i galuega fai a le Toomaga mo ē Puapuagatia i Samoa. O...
O le masina lenei o Novema ua faatāua e Malo Aufaatasi e tetee atu ai i soo se ituaiga o sauaga faasaga i tina ma tamaitai ma fanau o le lalolagi e pei ona aofia ai foi ma Samoa. Ua ta‘ua lea faailoa o aso e 16 o gaioiga ma polokalame e tetee atu ai i sauaga. I Samoa...
O le afioaga o Ti‘avea aemaise i lona pitonuu a tai, o se tasi o nofoaga aupito faigata ona maua se fesootaiga ma le tele o le atunuu. E laki nei ua iai auala ua mae‘a ona fausia ma faaleleia mo le agai i ai o le atunuu ae o le tu mamao ese mai i le tele o afioaga o...
O le vaiaso asau i le Aso Gafua 9 o Novema 2015, o le a toe valaau ai le talosaga a le afioga Peseta Vaifou Tevaga o loo finauina ai se poloaiga a le faamasinoga e mafai ai ona ulufale i le lotoā o se kamupani nonu i Vaitele e ta’ua o le Local Partners $ Associates...
Ua lagona e le afioga Leota Leulua‘ialii Ituau Ale le loto fiafia ma le faafetai i le Atua, o lea ua tali mai le tulafono e ala i se faaiuga a le Faamasinoga o Fanua ma Suafa, ua poloaina ai Alii ma Faipule o lona nuu o Solosolo ia toe foi atu i le osiga nuu. “E leai...
E to‘a 16 faifaatoaga ua faamanuiaina i le ta’i $7,000 tala ona o se polokalame na faagasolo mo faifaatoaga faipisinisi i le atunuu e toe atiae ai a latou atinae tau faatoaga na faaleagaina ona o le afā o Eveni i le tolu tausaga talu ai. O se vaega lenei o le...
E 78 faailoilo e faailoa ai se sunami poo se galulolo ua amata faapipii ma faatutu i nofoaga eseese o le talafatai o le taulaga o Apia i lenei vaiaso, o se poloketi a le faalapotopotoga faavaomalo o Leipa le International Labour Organisation, ua galulue faatasi ai ma...
O se tu ma se aga masani ile atunuu talu mai tausaga ua mavae le fafaga e fanau o le au fai suega pe a oo i taimi o suega autu a aoga uma a le Malo lea e sue ai foi ma fanau o loo aooga i aoga a ekalesia ma aoga tumaoti. O le suega ua maea nei mo fanau ile vasega...
Ua teena e le faamasinoga maualuga se talosaga e faasee ese ni loia se toalua mai le tauaveina o ni itu e iai sootaga i se mataupu tau eleele o le esetete poo meatotino o loo lesitala o fanua o Teariki poo Tealiki o le atu Kuki, Niu Sa Uelese i Ausetalia ma Samoa. O...
O le tauasa mai ai o le afioga i le Minisita ia Sala Daniel Pinati Ah Leong ma lona faletua ia Sisilia faapea le aumalaga mai Samoa a le Ekalesia EFKS, na molimauina ai le talisapaia ma le fiafia o le mafutaga a Leauvaa i Niu Sila nei e tali le sāvali e pei ona asia...
E silisili lava Ieova! Ua faapaia le Malu tapuai, Ekalesia EFKS “Le Lamepa Logan West” o loo tausi ekalesia ai le sisuga Rev Perelini & Tiliilagi Tauilo. O le faamoemoe ua taunuu o le laau o le soifua lea. O le viiga ma le faamanu ma le faafetai i le Atua ona o...
O taumafaiga a le faalapotopotoga o le Samoa Ala Mai o loo tapenaina sui tauva tamaitai mo le palota tele a le atunuu, a itiiti mai e to‘a 28 tamaitai ua mautinoa o le a tauva mai i itumalo faafaipule o le atunuu. Peitai ua faaalia e se sui o le faalapotopotoga o le...
E ui lava ina laititi taimi sa toe faalauiloaina ai le leitiofoni o lenei tausaga peitai sa vaaia lava le fia lagolago ma le alolofa moni o nisi o paaga a le leitio Penina o Asuisui 1197am e ala i nei tupe e tele ua tauaaoina ona o le tau totogiina o taimi tautua i...
E aulelei lava le Samoa ia i ana lava puletasi ma alo‘a velo atu loa ma faasolo Samoa moni ia ua uma upu. O le afiafi o le Aso Toonai na tea nei sa tatala aloaia ai le faalauiloa o le tamaoaiga o oloa Samoa e ala i laei eseese a le Susana o Samoa lea o loo tele ina...
Ua militino faatasi gagana ma loto i le aiga e tasi ina ua tau lau o le moemitiga o le alii o Hiki Ama mai Tonga i lona fia faatasi atu lea i lana manamea ia Beverley Matamua Fraser lea sa ia faananau i ai. O le taeao o le Aso Toonai, 31 o Oketopa o se aso lagilelei...
O le Malumalu Sa o le ekalesia o le Aupaia o Aso e Gata Ai i le aai o Sini na tuufaatasia ai lo la aiga fou ma fai ai la la osiga feagaiga i luma o le silafaga a le Atua, o la auaiga na lua aemaise o le valaaulia ma Samoa na potopoto, tainane le Aufaigaluega totofi i...
Na potopoto ma faatumulia le sauniga tuufaatasi a ekalesia e sefuluvalu i Sini i le Aso Sa talu ai mo le sauniga e valaau ai mo fanau ma talavou ina ia tulai ma faaaogā a latou taleni ma agavaa mo galuega a le Aua. O le ekalesia Samaria Agalelei i Ballantry Drive i...
E matautia matatia ua faatu e le aulotu a le Ekalesia Faapotopotoga Kerisiano Samoa i le afioaga o Saanapu tai ina ua fausia lona malumalu tapuai. O se malumalu ua tele tausaga o faaleagaina i faalavelave faalenatura na afatia ai Saanapu ae o lea ua mae‘a ona toe...
E lua ni taavale na maua i le faalauiloaina o le ata ua tuufaatasia o pesepesega ma viiga o le Atua a le Autalavou a le Ekalesia Metotisi i Manono tai i Niu Sila. O le faaiuga o le vaiaso na faalauiloa ai lea atinae a le autalavou ma faapaia ai taavale nei e lua. O le...
Ua valusefulu pasene le tulaga maluelue o le lagolago a le tofa Lealailepule Rimoni Aiafi, i le vaega faaupufai o le Tautua Samoa, ma o se ata manino o le suia o se vaega faaupufai e tauva ai i le palota tele a le atunuu i le tausaga fou 2016. Na maua se avanoa e...
E ese foi lagona na faalogoina e mātua ma aiga aemaise o uo ma ē masani sa auai i le malumalu o le Ekalesia PIC i Avondale i le aoauli o le Aso Sa ua mavae 25 o Oketopa a o fai pesega a le fanau aoga e talitali ai le amataina o le sauniga. Auā o le aso lea ua avea ai...
Ua amata sauni ma faatapena sui tauva o Itumalo taitasi i le faalagamaea a le atunuu e ala i lana faigapalota i le tausaga fou. Ma ua tulimatai foi e aiga, nuu ma itumalo le sui e tatau ona ave i ai le faamuamua auā se leo o le itumalo i totonu o upufai a le...


text:
E tatau ea i Kerisiano ona usiusitai i tulafono o loo tusia i le Feagaiga Tuai?
Fesili: E tatau ea i Kerisiano ona usiusitai i tulafono o loo tusia i le Feagaiga Tuai?
Tali: O le ki o lou malamalama lelei i lea mataupu, o lou iloa lea o tulafono o le Feagaiga Tuai sa tuuina atu i le nuu o Isaraelu, e le o le 'au Kerisiano. O isi tulafono sa tuuina mai e iloa ai e tagata Isaraelu usiusita'i ma faafiafia le Atua (faataitaiga: o Tulafono e Sefulu), o isi tulafono o faatonuga o tapua'iga i le Atua (o faiga o taulaga), o isi foi tulafono e mo le vavaeeseina o Isaraelu mai isi nuu (o tulafono mo mea taumafa ma lavalava). E leai ni Tulafono o le Feagaiga Tuai e onomea mo i tatou i ona po nei. Ina ua maliu Iesu i le satauro, ua Ia faagataina le tulafono o le Feagaiga Tuai (Roma 10:4; Kalatia 3:23-25; Efeso 2:15).
Ua leai se tulafono o le Feagaiga Tuai, aua ua sui tulaga nei le tulafono a Keriso (Kalatia 6:2) e faapea, "E te alofa atu i le Alii lou Atua ma lou loto atoa, ma lou agaga atoa, ma lou manatu atoa. O le poloaiga muamua lena ma le sili" Mataio 22:37-40. Afai tatou te faia mea ia e lua, ua tatou faatumuina mea uma o loo mana'o Keriso tatou te faia, "Aua o lenei lava le alofa i le Atua, ia tatou tausi i ana poloaiga; e le mamafa foi ana poloaiga" (I Ioane 5:3). E le talafeagai Tulafono e Sefulu ma Kerisiano. Ae peita'i e iva tulafono o loo faamanatuina i le Feagaiga Fou (se'i vagana ai le tulafono e uiga i le Sapati). Afai o loo tatou alolofa i le Atua, tatou te le tapua'i i isi atua poo ni tupua. Afai ua tatou alolofa i o tatou tuaoi, tatou te le fasiotia i latou, pe pepelo, pe mulilulua e faasagatau ai ia i latou, pe manana'o fua i a latou mea. O lea, tatou te le o i lalo o soo se tulafono o le Feagaiga Tuai. Ia tatou alolofa i le Atua ma alolofa i o tatou tuaoi. Afai tatou te faamaoni i nei mea e lua, e pa'u'u tonu lava isi mea i o latou lava tulaga.
Toe taga'i i le itulau ua faaliliuina i le gagana Samoa
E tatau ea i Kerisiano ona usiusitai i tulafono o loo tusia i le Feagaiga Tuai?


text:
LE AFIOGA I LE TAPUNUU TIUMALU TELESIA SCANLAN SELECTED FOR MAOPUTASI SEAT
Nisi o tamalii ma ponao’o o le itumalo o le Maoputasi i le maea ai lea o le sailiga tofi i le aso Tofi na tea nei, ma faapaleina ai le afioga i le Tapunuu ia Tiumalu Telesia Scanlan na te faaauauaina le tofi Senatoa na umia e le afioga i le Maopu ia Amituana’i Eteuati.
Le afioga i le Tapunuu Tiumalu Telesia Scanlan was selected by the District of Maoputasi last Thursday to take the senate seat, vacant since the passing of le afioga i le Maopu Senator Amituana’i Eteuati.
O loo i ai i le ata le tofa Tuaolo M. Fruean, Sen. Asuega Faamamata Lauvai, Tiumalu, Faagata, Afoa Moega Lutu, tofa Taisalialii, o le afioga i le Faalupega ia Faumuina i le laina pito i tua.


text:
Ta’utino se alii e fa faleoloa sa ia osofaia ma ave faagaoi ni oloa
Ua talia nei e le Faamasinoga Maualuga maliliega na sainia e Ryan Pite ma le malo, lea e pei ona tautino ai lenei alii i luma o alii faamasino, e fa faleoloa eseese sa ia osofaia, talepe ma gaoi oloa mai totonu.
I le taliaina ai e le faamasinoga o le maliliega na sainia e Pite ma le malo, ua faatulaga ai loa le lauina o lona faasalaga i le aso 31 Me i le itula e 9:00 i le taeao.
E lua mataupu eseese na faila e le malo faasaga i le alii o Pite, ma o ia mataupu e aofia ai osofaiga sa ia faia i ni faleoloa se lua i le aso 7 ma le 8 o Ianuari 2011, ae o le isi mataupu o loo aofia ai osofaiaga sa ia faia i le po o le aso 10 Ianuari, lea e tolu faleoloa na aafia ai e aofia ma se tasi o faleoloa sa ia osofaia i le aso 7 o Ianuari.
O moliaga na tuuaia ai e le malo lenei alii talavou mai mataupu uma nei e aofia ai le talepe fale i le tulaga muamua, gaoi, taupulepule e faatino le solitulafono o le talepe fale, faomea atoa ai ma le faaleaga meatotino i le tulaga tolu.
Ae i maliliega e lua sa ia sainia ma le malo ma talia e le faamasinoga, ua ta’usala ai Pite i moliaga mamafa e fitu, e aofia ai le moliaga o le faomea i le tulaga lua, lua moliaga o le talepe fale i le tulaga lua, lua moliaga o le gaoi, lua foi moliaga o le taupulepule e talepe se fale o se isi tagata.
Na taua e Pite e faapea, i le aso 7 Ianuari, na alu ai e faatau mai sana pusa pia mai le faleoloa o le Super Star. Sa ia alu ma aumai le pusa pia, ona tuu lea i luga o le counter ma sauni o le a totogi, peitai sa fesili atu le faatauoloa ia te ia e faaali muamua atu lona ID, peitai sa fai i ai o loo i totonu o lana taga le ID.
Fai mai Pite, na avea le faalavelave soo atu o le fafine Saina lea ia te ia ma fesili atu i lona ID ma itu na ita ai ma tago loa ua una’i, ma sulu ai i le isi pito o le faleoloa ma leaga ai le vae, o le taimi lava foi lea na ia tago atu ai i le pusa pia ua sii ma tamo’e loa ma ia i fafo e le’i totogiina.
I le po o le aso 8 o Ianuari na sosoo ai, sa faia ai le la inugapia ma Chris Aumua, ma la agai atu ai loa e piki mai ni tamaitai mai Leone, peitai na la afe i le faleoloa o le Captain Mart ina ua ia lagona le fia inu i nisi pia, ma ia alu ai i totonu ma gaoi mai le pusa pia, pepa sikaleti ma pepa chips, ae faatali atu Aumua i fafo e vaai se isi i alu atu.
I le po o le aso 10 Ianuari, na taua ai e Pite le faia o se la inugapia ma le alii o Siaosi Vaa Jr ma la osofaia ai ni faleoloa se tolu e aofia ai ma le faleoloa o le Super Star lea na ia gaoia mai ai le pusa pia i ni nai aso e le’i umi atu.
O le faleoloa muamua na taumafai Pite ma Vaa Jr e osofai e le’i mafai ona la ulufale i totonu, ina ua vave ona iloa mai e se tagata sa i totonu taumafaiga e Pite e gagau u’amea o le pa ma la toe foi ese ai loa.
Na la agai atu i le faleoloa lona lua mo le faamoemoe e talepe ma osofai, peitai na faateia i laua ina ua la vaai se alii Kolea o loo tu mai ma se samala e faafefe ai laua, o lea na la tutu ai loa i fafo ma tau faalili i le alii Kolea lea, mulimuli ane talepe e Pite le mea pu’eata sa i fafo o le faleoloa, ma la toe agai atu loa ma Vaa Jr i le faleoloa mulimuli, lea na tu’i ai loa e Pite le faamalama i se maa, ma la gaoia mai ai pusa lolo ma pusa pulukamu.
Ua malamalama le ua molia, tusa lava pe finau loia mo se faasalaga mama mo ia, e pule le faamasinoga pe talia pe teena ia fautuaga, ua ia malamalama foi, afia e tuuina mai se faasalaga a le faamasinoga ae le tusa ai lona loto, e le mafai ona toe suia lana tali ioe ua tuuina atu i luma o le faamasinoga.
O lo o taofia pea Pite i le toese i Tafuna e faatali ai le aso lea ua faatulaga e lau ai lona faasalaga.
(The English version of this story, “Men involved in Leone burglary spree enter plea agreements”, is running in today’s Samoa News and can be found on samoanews.com)


text:
Tala o Fa’amasinoga
TUUAIA FAAAOGA O TUPE AUNOA MA SE FAATANAGA
Ua toe tolopo i le vaiaso fou le ulua’i iloiloga o le mataupu faasaga ia Marie Lorraine Reid, lea o loo tuuaia e le malo i lona faaaogaina lea o ni tupe e aunoa ma se faatanaga.
I faamaumauga a le faamasinoga o lo o taua ai e faapea, o se tupe mai totonu o le teugatupe a le American Samoa Sailing Association (ASSS) lea foi e avea ai Reid ma se tasi o saini i le tusi tupe, o loo tuuaia na tala e le ua molia ma faaaoga e aunoa ma se faatanaga aloaia.
Fai mai faamaumauga a le faamasinoga, e lua saini e manaomia ina ia mafai ai ona tala ese mai se tupe mai totonu o le teugatupe a le ASSS,mai lana teugatupe i le Faletupe o Hawaii.
Fai mai le malo, e 6 siaki na saini e Reid ma ia talaina ai i le faletupe o Hawaii, i le aofaiga e $1,130 ma ia faaaoga mo ia lava. O siaki uma foi ia, e na o le saini a Reid o loo i ai peitai e lua saini e manaoina ina ia mafai ai ona tala se siaki.
Na tuuina atu e Reid sana faamatalaga tusitusiga i leoleo e uiga i lenei mataupu ma ia taua ai e faapea, i le va o Aokuso ma Novema 2010, sa ia sainia ai siaki mai le teugatupe a le ASSS ina ia mafai ai ona aveese mai tupe mai ia James Mcguire. Sa ia faamaonia foi i leoleo o le tupe sa ia faaaogaina mo ia lava.
Sa ia faamaonia foi i leoleo tauala atu i lana faamatalaga tusitusia le tasi o le saini sa ia faaaogaina e tala mai ai siaki uma nei e 6, ma ia faaaogaina ai tupe a le ASSS mo ia lava.
E $5,000 le tupe ua faatulaga e tatala ai Reid i tua mai le toese, i lalo o poloaiga a le faamasinoga, ao faatalitali ai taualumaga o lana faamasinoga.
JULIANO TAVALE
O le alii lea o loo tuuaia i le maliu o lona atalii e tasi le tausaga le matua i le 2010, ua faatulaga e le faamasinoga lana ulua’i iloiloga e faia lea i le aso 16 Iulai, ina ua ia teena moliaga mamafa e lua faasaga ia te ia i le taeao ananafi i luma o le faamasinoga maualuga.
O Juliano Tavale na faatulaga lana uluai iloiloga e faia lea i luma o le faamasinoga faaitumalo i le aso Gafua na te’a nei, peitai e lei faataunuuina lea iloiloga ina ua manatu o ia e faaagafua, ae tuu sao atu loa lana mataupu i luma o le faamasinoga maualuga e faaauau ai.
O loo tuuaia e le malo Tavale i le moliaga mamafa o le fasioti tagata pa’ivalea, atoa ai ma le maliu o se tagata ia te ia e mafua mai i se taavale sa ia aveina.
O ia moliaga na afua mai i se faalavelave na tulai mai i le aso 25 Iulai 2010, ao malaga Tavale ma lona atalii i le la taavale, sa ia faailoa ai ai leoleo le tupu o se faalavelave ao ia taumafai e faanofo lona atalii i luga o le nofoa ina ua taumafai e totolo atu i luga o lona tauau, ma faafuasei ai ona tu lona vae i le taofi o le taavale, ma i’u ina tifa ai le taavale ma lelea atu ai lona atalii ua tau lona ulu i le pito i luma o le taavale.
Sa faapea foi ona toe tau le ulu o lona atalii i le faitotoa ina ua tulai mai lea faalavelave. Na faamaonia e Tavale i leoleo na te lei faaaogaina se nofoa mo tamaiti laiti e faanofo ai lona atalii ao la o i le taavale, ae o manu’a foi sa vaaia i lona tino, na mafua mai ina ua ia sasaina o ia i le isi vaiaso ae le’i tupu le faalavelave lea.
Fai mai faamaumauga a le faamasinoga, o le aso lea na tulai mai ai le faalavelave, na alu ai le ua molia i le fale o le tina o lona atalii ma faanoi mai o ia, pe mafai ona la o la te eva i lona aiga i Leone, peitai i le afiafi o le aso lava lea, na toe telefoni ai le ua molia i le tina o lona atalii e faailoa i ai, e i ai le faalavelave ua tupu ia te ia.
O loo tumau pea tuutuuga a le faamasinoga o loo tatala ai Tavale i tua, ina ua ia totogiina le $15,000 na faatulaga e le faamasinoga e tatala ai o ia, a’o faagasolo ai taualumaga o lona faamasinoga.
(English version of this story is in today’s Court Report)
LOKA LE TOATOLU AE TAOFIA I LE FALEMAI LE TOATASI
O tauaiga ma’a i le va o tupulaga i le vaveao o le aso Toona’i na te’a nei i Pago Pago, na taofia ai e leoleo ni alii se toatolu ma tuuaia i le faatupu vevesi i nofoaga faitele, ae o le isi toatasi na faanatinati atu i le falema’i ona o manu’a tuga na aafia ai o ia.
Na taua e le loia a le malo i le Samoa News e faapea, o se vevesi na tulai mai i le va o ni tupulaga na faai’u ai i se tauaiga ma’a atigifagu faapea ai ma le pa’ilima o nisi o i latou nei.
E le o i ai ni moliaga mamafa ua faila i le taimi nei faasaga ia i latou na taofia mai i le faaiuga o le vaiaso, peitai o loo i ai le fuafuaga a le malo e tatau ona oo atu i le aso Tofi nei ua maea suesuega a leoleo o loo faaauau ma manino ai loa moliaga faaopoopo e ono faila faasaga ia i latou o loo tuuaia.
Manu’a na aafia ai le alii sa lavea e le o ni manu’a e ono oo ai se tulaga faaletonu i lona soifua, e pei ona faamaonia mai e le itu a le malo,


text:
O le perisitua o loo e tauaveina o se meaalofa faapitoa, aua o lē na tuuina mai o le Alii lava Ia. Ia faaaoga, ia faalautele, ma ola agavaa mo le perisitua.
A o o’u lauga i le konafesi aoao i le 25 tausaga talu ai, sa ou faaaogaina ai se fesoasoani vaaia sa tu i o’u tafatafa. O le tama tama matua a lo’u afafine. E lei leva ona maua lona perisitua Arona ma ua faauuina o se tiakono. Sa ou faaaogaina le avanoa i lena taimi e avatu ai la’u tautalaga ia te ia i le taua o le mauaina o le Perisitua Arona.
Sa ou fai atu i le tama a lo’u afafine:
“E le o atoatoa lo’u fiafia i tulaga faalelalolagi o loo mulimuli ai oe ma isi alii talavou a o e agai atu i le tulaga faaletagata matua. O nisi o matou matutua ua faia ni faatosinaga leaga i le lalolagi, ou te talitonu ua matou faatoilaloina outou i le faatagaina o ia tulaga e oo mai. Ma tuuina atu ai oe i se tulaga o i ai le toatele o le a outou faifai mea faatasi ma e lē malamalama i nei aoaoga, e lē iloa foi le taua o ia tulaga, ma atili faigata ai ona taulimaina uunaiga mai tupulaga.
“Ua tatou aumaia i o tatou aiga o leitio, laau ta pese, ma televise. O nei mea ua maua ai mea lelei tatou te fiafia e faalogologo ai ma maimoaina o nisi o nei mea e le maua ai se faamalosiauga lelei mo alii talavou. O le tele o ia polokalama e le logoleleia. O le oomi o se ki i lou lava fale e mafai ona taofia ai lou mafaufau i le iloa o le mea sao ma le mea sese” (Liahona, Mat. 1986, 38).
O le tele lava o suiga o mea, o le tele foi lea o lo latou tumau i le mea e tasi … vagana ai tekinolosi. Ua faaosoosoina a’u e fesili atu i alii talavou o le Perisitua Arona pe latou te iloa le mea e ta’u o le laau pue leo. Mo i latou o e le iloaina, o se mea sa masani ona matou o i le potu malolo ma tata e faalogologo ai i musika. Tagai faalemafaufau la i ai, matou te o i le mea e i ai le laau pue leo, ae matou te le o ma feaveai solo.
Sa ou aoaoina foi Teri, le tama a lo’u afafne, i ni lesona se fa e faavae i le tala ia Tanielu o le Feagaiga Tuai. Sa ou ta’u atu ia te ia e (1) tausi lona tino ia maloloina ma mama; (2) atiina ae lona mafaufau ma ia poto; (3) ia malosi ma tetee i faaosoosoga i se lalolagi ua tumu i faaosoosoga; ma le, (4) faalagolago i le Alii, ae maise lava pe a e manaomia Lana puipuiga.
E tumau pea le taua o nei tala i le taimi e te faitauina ai a o avea oe ma tiakono, aoao, ositaulaga, faifeautalai, faiaoga o aiga, peresitene o le korama a toeaina, po o soo se tofiga lava e valaauina ai oe e le Alii. O nei tala e aoaoina ai oe i le faatuatua, lototele, alofa i uso a tagata, talitonu ia te oe lava, ma le faatuatua i le Alii” (Liahona, Mat. 1986, 40).
Ou te fiafia lava e lipoti atu, sa faamaoni lava Teri i le tiute na ou tuuina atu ia te ia i le 25 tausaga ua mavae. Sa ia maua mulimuli ane le Perisitua Mekisateko, auauna faamaoni i se misiona, ma o loo avea nei o se peresitene o le korama a toeaina, ma o ia foi o se tamā o se afafine lalelei.
Ua tele ni suiga ua i ai i le kuata seneturi ua mavae atu. O le isi mea na tupu, ua tele ina matutua le fanau a la’u fanau ma ua fai foi a latou lava fanau. O le taumafanafana lenei, sa ou maua ai le avanoa ou te tu ai i se lio o e o loo umia le perisitua ma faaee o’u lima i luga o le ulu o le ulumatua o atalii o fanau a la’u fanau a o tuuina atu e lona tama ia te ia le Perisitua Arona. E ui lava e le o faatasi mai i le asō lea atalii e tu i o’u tafatafa, ae ou te fia tuuina atu la’u savali ia te ia ma outou uma o alii talavou lelei o e o loo umia le Perisitua Arona.
O se faamanuiaga faapitoa le maua o le Perisitua Arona. O loo tusi faamaumauina i le talafaasolopito le aso matagofie na toefuataiina mai ai i le lalolagi le perisitua, ua tuuina mai ai i alii le aia tatau e toe galulue ai o ni sui o le Atua a o latou faatinoina sauniga paia o le perisitua. Sa fesili Oliva i le Perofeta o Iosefa Samita e uiga i lana galuega o le faaliliuina o faamaumauga anamua, le Tusi a Mamona. O lona talitonu a’ia’i i le natura paia o le galuega, sa malie ai e fai o ia ma tusiupu i le faamaeaina o le faaliliuga. Sa vave ona alualu i luma le galuega o le faaliliuga ina ua tuuto atu Oliva e fai ma tusiupu.
E oo atu i le aso 15 o Me 1829, ua oo le galuega a Iosefa ma Oliva i le 3 Nifae. O le talaaga o le asiasiga a le Faaola toetu i le Itulagi i Sisifo, ma Ana aoaoga e uiga i le papatisoga sa matua faagaeetiaina ai i la’ua. A o la faitau i le 3 Nifae, sa amata ona la manatunatu e uiga i le papatisoga. O le a le faiga sa’o o le papatisoga, ma o ai na i ai le pule e faatino ai lenei sauniga faaola paia? Sa tasi foi i la’ua e saili se tali e ala i le tatalo, ma sa la o atu loa i se nofoaga lata ane i luga o auvai o le Vaitafe o Susquehanna. Sa tuu atu atoa o la loto, ma sa matala mai le lagi ia i laua. Sa faaali mai se agelu ma faailoa mai o ia lava o Ioane le Papatiso, ma sa ia ta’u atu ia Iosefa ma Oliva, o loo galue o ia i lalo o le taitaiga a Peteru, Iakopo ma Ioane o e na umia le perisitua maualuga atu (tagai Iosefa Samita—Talafaaslopito 2:72).
Sa tuu ona lima i luga o o laua ulu ma faapea atu: “I luga o oulua o’u uso a auauna e, i le suafa o le Mesia ou te tuuina atu ai le Perisitua o Arona, o loo i ai ki o asiasiga ma galuega a agelu, ma le Tala Lelei o le salamo, ma le papatisoga i le faatofuina mo le faamagaloina o agasala; ma e le toe aveesea lava mai le lalolagi seia toe osia e atalii o Levi se taulaga i le Alii i le amiotonu” (MFF 13:1).
Mulimuli ane, sa toe faamatalaina e Oliva le mea na tupu i upu nei: “Ae … mafaufau, mafaufau atili mo sina taimi, oka se faatumulia o o maua loto i le olioli, sa ma punonou ma le maofa, … ina ua faaee mai Ona aao i o ma luga e tuuina mai le Perisitua Paia” (Vaefaamatalaga i le Talafaasolopito—Iosefa Samita 2:71).
Ina ua mavae le tele o seneturi o faatalitali le tagata mo le toefuataiina mai o le pule a le Atua, sa faapea ona toe faafoi mai i le lalolagi le pule ma le mamalu o le Perisitua Arona paia. I le vaega e 107 o le Mataupu Faavae ma Feagaiga, tatou te iloa ai le pogai ua ta’ua ai le perisitua maualalo o le Perisitua Arona:
“O lona lua o perisitua e ta’ua o le Perisitua o Arona, aua na tuuina atu ia Arona ma lana fanau, i a latou tupulaga uma.
“O le ala e ta’ua ai o le perisitua maulalo aua o se lālā i le perisitua sili, po o le faaMekisateko, e i ai foi le mana e fai sauniga faaletino. …
“O le mana ma le pule o le perisitua maulalo, o le faaArona, o le taofia lea o ki o le auauna atu o agelu, ma le taitai i sauniga faaletino, o le tusi o le tala lelei, o le papatisoga o le salamo, mo le faamagaloina o agasala e tusa ma feagaiga ma poloaiga” (MFF 107:13–14, 20).
E le gata ina maua e alii talavou o le Perisitua Arona le pule ma le aia tatau e avea ai ma sui o le Alii i le tauaveina o o latou tiutetauave faaleperisitua, ae latou te maua foi ki o le auaunaga a agelu.
Alii talavou o le Perisitua Arona, ou te molimau atu ia te outou, ua noatia le Alii i feagaiga paia e faamanuia o outou olaga e tusa ai ma lo outou faamaoni. Afai o le a outou faalogo i le leo o le lapataiga a le Agaga Paia ma mulimuli i Lana taitaiga, o le a faamanuiaina outou i le auauna atu o agelu. O lenei faamanuiaga o le a faaopoopo atu ai le poto, malamalama, mana, ma le mamalu i lou olaga. O se faamanuiaga mautinoa lenei ua folafolaina atu ia te outou e le Alii.
O ni nai masina ua mavae, sa ou maua ai le avanoa e auai atu ai i se sauniga anapogi ma molimau a se uarota. O se tasi tagata sa tulai e tuuina mai lana molimau o se faufautua o le perisitua Arona. O lana molimau na tuuina mai ai ia te au se agaga talisapaia fou o le uiga o le umia e se tasi o le Perisitua Arona o ki o le auaunaga a agelu.
Sa faamatalaina e lenei faufautua nisi o ona aafiaga i le perisitua Arona o le uarota i lena taeao. A o savali mai o ia i le lotu, sa ia matauina ni tiakono talavou se toalua ma ni teutusi o le taulaga anapogi o o atu i aiga o tagata o le uarota. Sa faagaeetia o ia i lo laua ofuina o ni laei lelei o le Aso Sa, ma le ala na la faatino ai lo la tofiga i le filemu ma le faaaloalo. Sa faapea foi ona alu atu o ia faatasi ma ni ositaulaga se toalua e tuuina atu le faamanatuga i se maota mo alii e le atoatoa le malosi o le tino ma le mafaufau. O le avanoa muamua lenei mo nei alii talavou e toalua e asiasi atu ai i lenei nofoaga, ma sa matauina e lo laua faufautua le faaaloalo ma le faaeteete sa la faia ai lo laua tofiga faaleperisitua.
Ona, faasoa mai lea e le faufautua se aafiaga puupuu na matuai ootia ai lona loto, ona sa faamanatu atu ia te ia e se tasi o ositaulaga le uiga moni o le avea ma se auauna moni a Iesu Keriso—o le mea moni, o se agelu e auauna atu. Sa oo mai le ositaulaga talavou o lē sa tufaina le vai i le faapotopotoga, i se taulealea sa foliga mai e Le malosi lona mafaufau. O le tulaga o le taulealea sa le mafai ai ona ia aumaia le ipu mai le fata e inu ai. Sa vave ona iloa e lenei ositaulaga talavou le tulaga. Sa tuu atu lona lima agavale i tua o le ulu o le alii ina ia faigofie ai ona inu, ae o lona lima taumatau sa ia aumaia ai se ipu mai le fata ma sii malie ae i laugutu o le taulealea. Sa oo ane i foliga o le taulealea se foliga faaalia o le agaga faafetai—o foliga faaalia o se tasi na auauna atu i ai se isi. Ona faaauau ai lea e lenei ositaulaga talavou lelei, lona tiute o le tufaina atu o le vai ua faamanuiaina i isi tagata o le faapotopotoga.
Fai mai o ia sa maligiligi lemu ona loimata i le olioli, ma sa ia iloaina o loo i ai le Ekalesia i aao lelei o nei talavou, agaalofa, ma usiusitai o loo umia le Perisitua Arona.
Na saunoa Peresitene EzraTaft Benson i se tasi aso: “Tuu mai ia te au se tama talavou ua ia faalautele lona perisitua ma ia maua le taui o le Tiute i le Atua ma o se Aeto i le Sikauti. Tuu mai ia te au se tama talavou ua faauu i le seminare ma ua i ai se molimau malosi o le Tusi a Mamona. Tuu mai ia te au se tama talavou faapena, ona ou tuu atu lea ia te outou se tama talavou o lē o le a ia faia vavega mo le Alii i le misiona ma lona olaga atoa” (“To the ‘Youth of the Noble Birthright,’” Ensign, May 1986, 45).
Matua e, o nei alii ma tamaitai talavou maoae, matou te tuuina atu ia te outou le tiutetauave paia o le aoaoina o a outou fanau i aoaoga faavae o le perisitua paia. E tatau ona iloa e lau fanau a o laiti i latou ia faamanuiaga o le i ai o le perisitua e faavavau a le Alii, ma mea e ao ona faia e le tagata lava ia e agavaa ai mo nei faamanuiaga.
Epikopo, ua ia te outou ki o le perisitua e pulefaamalumalu ai i alii talavou o le Perisitua Arona, tou te fono faatasi ma i latou ma aoao i latou i o latou tiute faaleperisitua. Faamolemole ia mautinoa ua malamalama alii talavou taitoatasi ua agavaa mo le mauaina o le Perisitua Arona i tautoga ma faamanuiaga e oo mai ia te ia i le avea ai ma sē e umia le perisitua. Fesoasoani ia latou iloa ona faalautele le perisitua e ala i le tuuina atu ia i latou o tofiga taua ma fesoasoani ia i latou e tautua ma auauna atu i isi.
Alii talavou, ou te luiina outou e fausia o outou olaga i luga o se faavae o le amiosa’o ma le amiotonu. Pau lea o le faavae o le a talitalia faigata o lenei olaga ma tumau e oo atu i le faavavau. O le perisitua o loo e tauaveina o se meaalofa faapitoa, aua o lē na tuuina mai o le Alii lava Ia. Ia faaaoga, ia faalautele, ma ola agavaa mo le perisitua. Ou te manao tou te silafia e i ai sa’u molimau faapitoa ma patino i lona mana. Ua faamanuiaina ai lo’u olaga i le anoanoai o itu.
Ou te luiina foi oe ia e filifili i le aso nei o le a e faamamalu i lenei faamanuiaga maoae, ma ia saunia e siitia atu i tofi taitasi o le Perisitua Arona—tiakono, aoao, ma le ositaulaga. Ia saunia outou lava mo le faamanuiaga maoae o le mauaina o le Perisitua Mekisateko, lea e tatau ona e agavaa mo le mauaina ae e te lei auauna atu o se faifeautalai faamisiona. E finagalo le Alii ina ia saunia outou lava mo Lana galuega, ae maise lava o lena tiutetauave maoae o le a outou maua o le folafolaina atu o Lana talalelei i le lalolagi. Ou te folafola atu ia te outou afai o le a outou saunia e maua Lana perisitua paia, o le a faapea ona Ia liligi moni mai lava faamanuiaga i luga o o outou ulu. Ou te tuuina atu ai lenei molimau ia te outou i le suafa o le Alii ma le Faaola, o Iesu Keriso, amene.


text:
Fautuaina Kruse alii Tonga solitulafono matuia umia fualaau faasaina
Na fautuaina e le alii faamasino sili ia Michael Kruse le alii fai faiva mai Tonga lea e galue i se tasi o kamupani fai vaa fagota i le teritori, o le umia o fualaau faasaina o se tasi lea o solitulafono e sili atu ona matuia i totonu o Amerika Samoa.
“Tusa lava pe na o se muli sikaleti mariuana ete umia, o se sikaleti atoa poo se taga lapo’a fo’i, e matua matuia lava lena gaioiga i lalo o tulafono tau i fualaau faasaina i le teritori nei, e le tatau lava ona e toe a’afia ai,” o saunoaga ia a le alii faamasino na tuuina atu i le alii o Hefa Pahe ina ua lau lona faasalaga i le vaiaso na te’a nei, ina ua ta’usalaina o ia i le moliaga o le umia faasolitulafono o fualaau faasaina o le mariuana.
O le amataga o le vaiaso na te’a nei na fuafua e lau ai le faasalaga a Pahe, peitai na toe tolopo ona sa faatali se ripoti mai le Ofisa o Femalagaaiga, e pei ona poloaina ai e le Faamasinoga le Pule o lea Ofisa ia Ufuti Faafetai Ieremia, ma faataunuuina ai loa le lauina o le faasalaga a Pahe i le Aso Faraile na te’a nei.
Na faatoese Ufuti i le faamasinoga, ina ua le mafai ona maua mai le ripoti e pei ona talosagaina e le Ofisa Faanofovaavaaia.
Na faailoa e le sui o le Ofisa Faanofovaavaaia i le Faamasinoga, e faalua ona tuuina atu sa latou talosaga i le Ofisa o Femalagaaiga, e talosagaina faamaumauga e faatatau ia Pahe, peitai e faila lava lana ripoti, e leai se ripoti ua tuuina atu, ae na taua e Ufuti, o le aso 28 Iuni na faatoa ia mauaina ai le ripoti sa talosagaina a le Ofisa Faanofovaavaaia.
Na faailoa e Ufuti i le faamasinoga, o Pahe na ulufale mai i le teritori i le 2008 o se tagata fagota i luga o vaa fagota, ma fai mai le tulafono tau femalagaaiga, soo se tasi lava e ulufale mai i le teritori o se tagata fagota, o lona uiga o loo tulaga lelei lo latou aumau ai i le teritori, ae na faailoa e Kruse ia Ufuti, fai mai le ripoti a le Ofisa Faanofovaavaaia, o Pahe na ulufale mai i le teritori i le 2004.
E tusa ai ma faamaumauga a le ofisa o femalagaaiga, o le kamupani a le KS Company o loo sponsor ina le ua molia.
Na fesili Kruse ia Ufuti pe faataga ona nonofo tagata fagogota i luga o le eleele, na tali Ufuti, “e leai, e nonofo lava latou i luga o le va’a fagota.”
O Pahe e to’atolu i ai i latou na loka mai e leoleo i le nofoaga o loo i ai le uafu o vaa faila i Malaloa, le Marina Dock, ma tuuaia i le umia o vaega o fualaau faasaina o le mariuana i le masina o Fepuari na te’a nei.
O se vevesi na tulai mai i luga o le Marina Dock na agai atu i ai leoleo e faatoa filemu, ae maua ai ma le sikaleti mariuana e tasi i le taga o le ofu a Pahe sa fai, ina ua sailia lona tino i le ofisa o leoleo.
Na faatoese Pahe i le faamasinoga e tusa ai o le solitulafono sa ia faia, sa ia faatoese foi i le malo o Amerika Samoa i lona soliina o le tulafono. O lana tautinoga, afai ae maua se isi avanoa mo ia, na te le toe soliina se tulafono a le malo i le lumanai.
Na talosagaina uma e loia le faamasinoga ina ia faanofovaavaaia Pahe, ae aua ne’i toe i ai se isi faasalaga faafalepuipui mo ia. Sa talosaga foi lana loia o Ruth Risch-Fuatagavi i le faamasinoga ina ia aua ne’i faia sana poloaiga e faasa ai Pahe ona toe nofo i le teritori, ae ia faaauau pea ona galue o ia o se fai faiva.
E 5 tausaga na manatu le faamasinoga e faasala ai le ua molia i le toese, peitai ua faamalumalu le tuliina o lea faasalaga, ae ua faanofovaavaaia o ia mo le 5 tausaga i lalo o poloaiga e ao ona usitai i ai.
O nisi o poloaiga e aofia ai le faasa lea ona ia toe tagofia ni fualaau faasaina, o le a suesueina foi lona tino ina ia faamaonia ai, na te le o toe tagofia fualaau faasaina. E $2,000 le salatupe ua poloaina o ia e le faamasinoga e totogi, atoa ai ma le faasa lea ona ia toe soli se isi tulafono a le malo.
O le isi alii ma le tamaitai lea na loka faatasi ma Pahe i le mataupu lenei, ua maea ona lau a laua faasalaga, ma o loo faanofovaavaaia foi i laua mo le tai 5 tausaga.